Hat új stadiont építenek Szerbiában

Legkésőbb áprilisban kezdődnek meg a munkálatok - jelentette be ma Aleksandar Vučić.

A szerb elnök a leskovaci Dubočica stadionba látogatott el, ahol elmondta, valamivel több mint egy év múlva itt egy fantasztikus objektum fog állni. A szabadkai, zaječari, loznicai, kraljevói, vranjei és leskovaci stadionokba külön-külön 20 millió eurót fektetnek, és mintegy 8200 férőhelyesek lesznek. A szerb államfő kiemelte, mind a hat stadion megfelel majd a nemzetközi, UEFA-szabványoknak, fedettek lesznek és a legmodernebb reflektorok világítják majd meg őket. Amellett, hogy a válogatott is játszhat majd ezekben, más tartalmaknak is helyet adnak majd az objektumok - tette hozzá Vučić.
Aleksandar Vučić, államfő, Szerbia: „A labdarúgásban nem volt ennyi eredményünk az utóbbi 25 évben. Világbajnokságot játszottunk, sajnos nem volt elég erőnk, hogy legyőzzük Svájcot, de legközelebb le fogjuk. Két klubunk a Bajnokok Ligájában játszik.”

6 új stadiont építenek Szerbiában

2020. áprilisban kezdődik el a 6 új stadion építése Szerbiában.

2020. a jövő év lesz.
Stadion 1 óriási hely, ahol labdarúgó meccsek vannak.
Labdarúgó meccs ugyanaz, mint a foci meccs.
Stadion 1 óriási hely, ahol koncertek is vannak.
A stadionba nagyon sok ember befér.
A 6 új stadion építése 6 szerbiai városban lesz.
A 6 város Szabadka, Zaječar, Loznica, Kraljevo, Vranje és Leskovac.
A 6 új stadion építése nagyon drága lesz.
A 6 új stadion fedett lesz.
Fedett stadion az, amikor a stadionnak van teteje.
A 6 új stadionban modern reflektorok lesznek.
A reflektor 1 nagyon nagy lámpa.
A modern szó legújabbat jelent.


Magas rangú szerbiai kitüntetést kap Orbán Viktor

Szerbiába látogat holnap Orbán Viktor. A magyar miniszterelnököt Aleksandar Vučić államfő fogadja Belgrádban, a tervek szerint fél 10-kor.

Vučić a békés együttműködés fejlesztésében és erősítésében nyújtott kivételes szolgálatáért és a két ország közötti baráti kapcsolat jegyében magas rangú állami kitüntetés ad át Orbánnak. Ezt a kitüntetést korábban csak Vlagyimir Putyin orosz elnöknek, Hszi Csin-ping kínai elnöknek, Nurszultan Nazarbajev volt kazah elnöknek, Kirill moszkvai pátriárkának, valamint Milorad Dodiknak, Bosznia-Hercegovina háromtagú államelnöksége szerb tagjának ítélték oda.
A találkozó után Vučić és Orbán sajtótájékoztatót tart – közölte a szerb elnök sajtószolgálata.

Orbán Viktor kitüntetést kapott Belgrádban

Kitüntetést kapott ma Orbán Viktor Belgrádban.

Ma szeptember 16-a, péntek van.
Belgrád Szerbia fővárosa.
Aleksandar Vučić a szerb államfő
adta ma át a legmagasabb állami kitüntetést
Orbán Viktor magyar miniszterelnöknek.
Orbán Viktor a fontos kitüntetést azért kapta,
mert sokat tett Szerbia és Magyarország közötti
békés együttműködéséért
és a baráti kapcsolatok fejlesztésében.


Április 19-től utazhatnak a szerbiaiak Görögországba

A jelenlegi információk szerint hétfőtől utazhatnak Görögországba a szerbiai állampolgárok, mégpedig vagy repülővel, vagy a Bulgáriánál lévő Promachonas, illetve Nimfea közúti határátkelőn keresztül - jelentette be Szerbia görögországi nagykövete.

Dušan Spasojević a Tanjugnak elmondta, a görögökhöz a szerb illetékesek által kiadott oltottsági igazolással, vagy 72 óránál nem régebbi negatív PCR-teszttel léphetünk be. Emellett az utazás megkezdése előtt minimum 24 órával mindenkinek kötelező a regisztrációs adatlap, a Passenger Locator Form (PLF) kitöltése.
Hamarosan eldől, milyen feltételekkel utazhatunk Görögországba. Ezt az idegenforgalomért is felelős tárca vezetője, Tatjana Matić jelentette be a mai nap folyamán.
Szerbia lakosai utazhatnak majd Görögországba, ha rendelkeznek az oltásról szóló digitális tanúsítvánnyal vagy antigén, illetve negatív PCR-teszttel. A 10 évnél idősebb gyerekek esetében kötelező lesz az antigén teszt, amelynek költségeit Görögország valamilyen módon visszatéríti.

A jelenlegi információk szerint április 19-től utazhatnak a szerbiai állampolgárok Görögországba.

Április 19-e hétfő lesz.
A szerbiai állampolgárok vagy
a Bulgáriánál lévő Promachonas nevű
határátkelőn vagy a Nimfea nevű
határátkelőn utazhatnak be Görögországba.
Oltottsági igazolásuk kell, hogy legyen
a szerbiai állampolgároknak ahhoz, hogy
utazni tudjanak Görögországba.
Az oltottsági igazolásokat Szerbia kell, hogy kiadja.
Ha a szerbiai állampolgárnak nincs
szerbiai oltottsági igazolása, akkor 72 óránál
nem régebbi negatív PCR-teszttel
utazhat be Görögországba.
A PCR-teszt koronavírus tesztet jelent.
A negatív PCR-teszt azt mutatja,
hogy az ember nem koronavírusos.
A PCR-teszttért fizetni kell.
72 óra 3 napot jelent.
A Görögországba való utazás megkezdése előtt
minimum 24 órával mindenkinek
kötelező a regisztrációs adatlap kitöltése
az interneten keresztül.
Ezt a regisztrációs adatlapot
Passenger Locator Form (PLF)-nek hívják.
Az adatlap megnevezése angolul van.
A 10 évnél idősebb gyerekeknek
kötelező lesz az antigén teszt
a Görögországba való utazáskor.
Az antigén teszt megmutatja,
hogy elkapta-e már az ember
a koronavírus betegséget.
Az antigén teszttért is fizetni kell.
Információk szerint Görögország akarja
kifizetni a 10 évnél idősebb gyerekek
antigén tesztjeinek a költségeit.


Újabb 20 eurós támogatást jelentett be az államfő

Aleksandar Vučić a Pink Televízió műsorában elmondta, mivel az ország júliusban 200 millió eurós bevételi többlettel rendelkezik majd, úgy döntöttek, hogy decemberben újabb 20 eurót adnak a lakosoknak, akik jelentkeznek rá.

Ez azt jelenti, hogy a nyugdíjasok az év végéig további 100 eurót kapnak az államtól: szeptemberben 50, novemberben 30, decemberben pedig a most bejelentett 20 eurót. Az ország többi felnőtt lakossága pedig 50 eurót kaphat fejenként.
Vučić beszélt arról is, hogy tisztában van azzal, hogy Szerbia jövője a natalitás növelésében rejlik, ezért jelentősen megemelik az újszülöttek után járó támogatásokat. Mint mondta, tisztában vannak azzal, hogy a nagyobb városokban nem tudják ezáltal serkenteni a gyermekvállalást, a kisebb, szegényebb közösségekben azonban igen. Az ő kezdeményezése az, hogy a született gyermekek után járó állami pénz 5 ezer euró legyen, erről azonban a szerb kormány dönt majd - magyarázta.
Aleksandar Vučić arra a felvetésre is reagált, amely szerint kapcsolatban áll Veljko Belivukkal és Marko Miljkovićtyal. Az államfő elmondta, soha nem látta őket, nem is hallotta őket. Hangsúlyozta, készen áll arra is, hogy nyilvános hazugságvizsgálatnak vesse alá magát a kérdésben, hogy találkozott-e valaha bármelyik letartóztatottal.
Beszélt arról is, hogy nagyon gyorsan kitakarítják az országot a drogoktól és a drogkereskedőktől. Könyörtelenül leszámolunk a drogkereskedőkkel, ebben a kérdésben nincs pardon - üzente az államfő.
Vučić elégedettségét fejezte ki annak kapcsán, hogy decemberig már nyolc gyorsforgalmi úttal rendelkezik majd az ország, de reményei szerint lesz 9-10 is. Annyit biztosra vett, hogy Belgrádból fél óra alatt el lehet majd jutni Újvidékre. Mint fogalmazott, Szerbia történetében eddig sosem építettek ennyi utat.
Szeptember 1-jén megnyitják az új Covid-kórházat is Újvidéken - mondta -, mivel látható, hogy növekszik a betegek száma. Vakcinákra is szükség van, és nem csak a koronavírus ellen. Ezt is biztosítják. Ugyanakkor más kórházak felújítása, építésének befejezése is megtörténik majd.
Az olimpián megszerzett szerb ezüst- és bronzérem kapcsán különlegesnek, gyönyörűnek nevezte a napot. Köszönetet mondott a sportolóknak, akik képviselik az országot Tokióban, eredményeiktől függetlenül. Az államfő több érmet vár, mint amennyit a szerbek a legutóbbi játékokon szereztek Rio de Janeiróban, azaz több mint nyolc éremben bízik.

Újabb 20 eurós támogatást kapnak a lakosok

Aleksandar Vučić bejelentette, hogy a szerbiai lakosok újabb 20 eurós támogatást kapnak majd.

Aleksandar Vučić a szerb államfő.
A szerb államfő elmondta, hogy a 20 eurós támogatást
azért kapják a lakosok, mert júliusban
az országnak többlet pénze lesz,
és ezt szétosztják az emberek között.
A 20 eurós támogatást decemberben kapják majd meg
a szerbiai lakosok.
A 20 eurós támogatásra jelentkezni kell majd
az interneten keresztül vagy telefonon keresztül.
Ezzel a 20 eurós támogatással
a nyugdíjasok összesen 100 eurós segélyt kapnak
az államtól év végéig.
Szeptemberben 50 eurót, novemberben 30 eurót,
decemberben pedig a most bejelentett 20 eurót
kapják majd a nyugdíjasok.
Az ország többi felnőtt lakosa pedig
50 eurót kaphat fejenként év végéig.
Aleksandar Vučić azt is elmondta,
hogy nagyobb támogatást terveznek adni
az országban született újszülötteknek.
Vučić azt akarja, hogy a született gyermekek után járó
állami pénz 5000 euró legyen.
Erről azonban nem csak Aleksandar Vučić fog dönteni,
hanem a szerb kormány.
A szerb kormányban azok a politikusok vannak,
akik döntéseikkel irányítják az országot.
Az államfő arról is beszélt, hogy szeptember 1-jén
megnyílik az új Covid-kórház Újvidéken.
Újvidék 1 nagyváros Vajdaságban.
Vučić szerint szükség lesz az új kórházra,
mivel növekszik a koronavírusos betegek száma
Szerbiában.
Az államfő szerint a koronavírus elleni védőoltás felvételével
lehet csak megakadályozni a koronavírus-járvány
további terjedését.


Újabb egyszeri juttatást kapnak a nyugdíjasok

Szerdától olcsóbb lesz a tej, a krumpli és a mosogatószer is. Több alaptermék ára is csökken Szerbiában - jelentette be az államfő.

A szerb parlament a napokban fogadta el azt a költségvetés módosítást, amelynek köszönhetően a nyugdíjak októbertől 5,5 százalékkal növekednek. Aleksandar Vučić sajtótájékoztatóján arról beszélt, hogy ezen felül minden szerbiai nyugdíjas 20 ezer dináros egyszeri támogatást kap az országtól.
„A nyugdíjasok november 25-e és december 5-e között további 20 ezer dinárt kapnak. El kell mondanom, hogy csaknem egymillió gyereket jelentett be 620 ezer anya és gyermekét egyedül nevelő apa 10 ezer dinárra, 805 ezer nyugdíjas igényelt nyugdíjas kártyát. Kihasználnám az alkalmat, hogy megkérjem a nyugdíjasokat Szerbia minden szegletéből, a falvakból, a kisvárosokból, a városokból, hogy kérjék a nyugdíjas kártyát, nagy előnyükre szolgál majd."
Sikerült megállapodni a kereskedőkkel, több alaptermék ára is csökken a szerbiai boltokban - jelentette be az államfő. Aleksandar Vučić a sajtótájékoztatón egy bevásárlókosárból emelte ki azokat az árucikkeket, melyeket szerdától olcsóbban lehet megvásárolni. A boltokban „Bolja cena", vagyis „Jobb ár" felirat hirdeti majd a kedvezőbb árú termékeket.
„Itt olyan termékek találhatók, amelyeket a Bolja cena - Jobb ár logóval jelölnek majd. Jövő szerdától láthatják majd a boltokban, minden kereskedelmi lánc kínálatában megtalálják ezeket a termékeket. 20 termék, közöttük alaptermékek is megtalálhatók."
Az új árak a következők:
1 kilogramm krumpli: 60 dinár, 10 dekagramm kávé: 89 dinár, 1 liter joghurt: 134 dinár, 1 kilogramm párizsi felvágott: 259 dinár, 2 liter almaszörp: 80 dinár, 10 dekagramm ételízesítő: 50 dinár, babasampon: 70 dinár, 1 liter tartós tej: 95 dinár, 1 liter mosogatószer: 70 dinár, spagettitészta: 50 dinár.
A sajtótájékoztatón Koszovóról is szó esett. Vučić szerint az, hogy a helyi rendőrök megszállták az egyik ottani gyárat, az nem volt más, mint erőfitogtatás, a prištinai vezetés azt képzeli, hogy az erejének nincs határa, és azt csinálhat, amit csak akar. A Belgrád-Priština párbeszéd újabb fordulója jövő csütörtökön esedékes. Vučić az ellenzék által követelt rendkívüli választásokkal kapcsolatban azt mondta, az ENSZ Közgyűlésének ülését követően tárgyalásokat folytat majd minden párttal, mérlegeli a kéréseket, a követeléseket, és a hatalmi pártokat ért fenyegetéseket is, majd döntést hoz.

Újabb támogatást kapnak a nyugdíjasok

Újabb egyszeri támogatást kapnak a szerbiai nyugdíjasok.

November 25-e és december 5-e között
további 20 ezer dinárt kapnak a szerbiai nyugdíjasok.
Ezt a szerb államfő jelentette be.
A szerb államfő Aleksandar Vučić.
Az államfő arról is beszélt, hogy 1 millió gyereket
jelentettek be a 10 ezer dináros állami támogatásra.
A nyugdíjas kártyákat eddig 805 ezer nyugdíjas igényelte.
A szerb államfő arra kérte az összes nyugdíjast,
hogy jelentkezzenek az új kártyákra.
Aleksandar Vučić azt is elmondta, hogy szerdától
olcsóbb lesz például a tej, a krumpli és a mosogatószer is.
Több termék ára is olcsóbb lesz Szerbiában.
Szerda szeptember 13-a lesz.
A boltokban „Bolja cena", vagyis „Jobb ár" felirat
hirdeti majd a kedvezőbb árú termékeket.
Összesen 20 termék lesz olcsóbb szerdától
a szerbiai boltokban.
Az új árak a következők:
1 kilogramm krumpli: 60 dinár,
10 dekagramm kávé: 89 dinár,
1 liter joghurt: 134 dinár,
1 kilogramm párizsi felvágott: 259 dinár,
2 liter almaszörp: 80 dinár,
10 dekagramm ételízesítő: 50 dinár,
babasampon: 70 dinár,
1 liter tartós tej: 95 dinár,
1 liter mosogatószer: 70 dinár,
spagettitészta: 50 dinár.


Világos Adriana a legjobb fiatal sportoló

A Szerbiai Olimpiai Bizottság 29. alkalommal osztotta ki a legjobb szerbiai sportolóknak járó díjakat.

A 2022-es év legjobb sportolójának járó díjat a nőknél a távolugró Ivana Vuleta, a férfiaknál a birkózó Zurabi Datunasvili nyerte.
Olimpijski komitet Srbije (@oksrbije) által megosztott bejegyzés
A legjobb fiatal sportolónak járó elismerést – akárcsak tavaly – a kishegyesi gerelyhajító, Világos Adriana kapta, míg a legsikeresebb edzőnek járó díjat negyedik alkalommal zsebelhette be Dragan Gale Jović, aki a taekwondósok felkészítője.

Díjat kapott Világos Adriana

Világos Adriana lett a legjobb fiatal sportoló.

A Szerbiai Olimpiai Bizottság
29. alkalommal osztotta ki
a legjobb szerbiai sportolóknak járó díjat.
Az idei év legjobb sportolója díjat a nőknél
Ivana Vuleta kapta.
Ivana távolugró.
A férfiak közül az idei év legjobb
sportolója díjat Zurabi Datunasvili kapta.
Zurabi birkózik.
Idén 2022 van.
A legjobb fiatal sportoló díjat
a kishegyesi származású Világos Adriana kapta.
Adriana tavaly és idén is elnyerte
a legjobb fiatal sportolójának járó díjat.


Idén is lesz ügetőverseny Szabadkán

Idén is megszervezik Szabadkán a hagyományos ügetőversenyt az Aratóünnepség keretében. A hétvégén sorra kerülő kétnapos verseny ezúttal is látványos lesz.

Szombaton hat ügetőversenyt tartanak és egy fogathajtó bemutatót, a vasárnapi programban pedig nyolc ügetőversenyre kerül sor, ebből kettő selejtező, melyek első négy helyezettje jut be a döntőbe - jelentette be a mai sajtótájékoztatón Miodrag Zagorac, a Bácska Lovasklub elnöke.
Miodrag Zagorac, elnök, Bácska Lovasklub: „Kísérőrendezvénnyel is kedveskedünk a nézőknek. Bemutatkoznak a kelebiai Ergela lovasai, és fellépnek a szondi mazsorett lányok a lóversenypályán. Kiemelném, hogy az Aratóünnepség döntő futamának versenyzőit sajátos módon mutatjuk majd be, amiben a szabadkai Old Timer Klub lesz segítségünkre járműveivel és az ünnepély szervezésében. A szombati program 15 órakor kezdődik, míg a vasárnapi valamivel korábban, 13:30-kor lesz az első futam.”

Idén is lesz ügetőverseny Szabadkán

Az aratóünnepség idején lesz ügetőverseny Szabadkán.

Az aratóünnepség a hétvégén lesz Szabadkán.
A hétvége szombat és vasárnap lesz.
Szombat július 27-e, vasárnap július 28-a lesz.
Az ügetőverseny lovasversenyt jelent.
Az ügetőversenyen az ember nem a lovon ül, hanem 1 kocsin.
Az ügetőverseny a szabadkai lóversenypályán lesz szombaton és vasárnap.
Szombaton az ügetőverseny délután 3 órakor kezdődik Szabadkán.
Szombaton 6 ügetőverseny lesz.
Vasárnap az ügetőverseny délután 13:30-kor kezdődik Szabadkán.
Vasárnap 8 ügetőverseny lesz.
Az ügetőversenyen más programok is lesznek szombaton és vasárnap.
A kelebiai Ergela lovasai is lovagolni fognak.
Mazsorettező lányok is fel fognak lépni az ügetőversenyen.
A mazsorettező lányok táncolnak, és botokat dobálnak a levegőbe.
Old Timereket is lehet majd nézni az ügetőversenyen.
Az Old Timer régi járműveket jelent.
Jármű például az autó, a motor, a kamion.


Szeptember elején adják át a topolyai stadiont

Nagy lehetőség a vajdasági futballnak a topolyai stadion megépülése - mondta a Pannon RTV-nek Zsemberi János, a TSC elnöke.

Úgy fogalmazott: az UEFA hármas besorolású stadion lehetőséget nyújt majd nemzetközi focimeccsek lebonyolítására is. Az átadóünnepséget szeptember 3-án tartják, ahol a TSC és a Ferencváros csapata mérkőzik meg. A találkozót és az azt megelőző avatást a Pannon Televízió élőben közvetíti. A kezdőrúgást a Fradi egyik legendás játékosa, Nyilasi Tibor és a topolyai futballklub volt csapatkapitánya, Kovács István végzi el. A stadion 4500 néző befogadására alkalmas. A focipálya mellett egyebek között hotel, rehabilitációs központ, múzeum és étterem is megtalálható lesz az épületkomplexumban, ezek azonban csak egy év múlva lesznek készek.
Zsemberi János, elnök, TSC: „A vajdasági futballnak ez egy lehetőség, először is a stadiont működtető labdarúgó klubunk nagyon sok alközponttal rendelkezik és nagyon sok gyereknek adunk lehetőséget. Ezek a gyerekek, ha be tudnak kerülni a TSC-be, stadionon tudnak játszani, de mi a stadiont fogjuk tudni használni sok minden másra is. Néha szervezünk rajta gyerektornát, a gyerekeknek példakép lehet, hogy hová juthatnak, ha jól futballoznak.”

Szeptember 3-án adják át ünnepélyesen a topolyai stadiont.

Topolya 1 település és község Vajdaságban.
A topolyai stadionban focimeccseket fognak tartani.
A topolyai stadionban más sporteseményeket is
szervezni fognak.
Zsemberi János elmondta, hogy a topolyai
stadion megépülése fontos a vajdasági futball számára.
Zsemberi János a TSC elnöke.
A TSC 1 vajdasági focicsapat.
A TSC elnöke elmondta, hogy a topolyai stadionban
nemzetközi focimeccseket is lehet majd tartani.
Nemzetközi focimeccs például, amikor
1 külföldi csapat játszik a stadionban.
A topolyai stadiont szeptember 3-án adják át ünnepélyesen.
Az ünnepélyes átadón a TSC és a Ferencváros csapata
mérkőzik egymással.
A TSC topolyai focicsapat.
A Ferencváros 1 magyarországi focicsapat.
Az ünnepélyes átadót és a mérkőzést
a Pannon Televízió élőben közvetíti.
A topolyai stadionba 4500 néző fér el.
A focipálya mellett hotel, múzeum és étterem is lesz.
Ezek az épületek 1 év múlva lesznek készen.


Irány a Fruška gora!

A hétvégén tartják meg a Fruška gora-i maratont. A rendezvény szombaton 9 órakor kezdődik Popovicán.

A szervezők várakozásai szerint több ezer résztvevő, köztük gyerekek és fiatalok is rajtvonalhoz állnak. 14 különböző hosszúságú és nehézségű pálya közül lehet majd választani, amelyek közül öt versenypálya, a többi kilenc túraútvonal rekreációs jellegű.
A Fruška gora-i maraton a kikapcsolódás mellett népszerűsíti az ott található kulturális és történelmi örökséget is, hiszen számos ösvény halad el kolostorok és műemlékek mellett.

A hétvégén Fruška gora-i maraton

Fruška Gora 1 hegység Vajdaságban.
A Fruška gora-i maratonon futhatnak
és sétálhatnak a résztvevők.
A maraton szombaton délelőtt 9 órakor kezdődik Popovicán.
Popovica 1 kisebb város, amely a Fruška Gora Nemzeti Park
szélén található.
Szombat április 22-e, holnap lesz.
A szervezők több ezer résztvevőre számítanak.
A résztvevők között gyerekek és fiatalok is lesznek.
A maratonon 14 különböző hosszúságú
és nehézségű pálya közül lehet majd választani.
A pályák közül 5 versenypálya lesz.
A többi pálya túraútvonal lesz,
amely a kikapcsolódásra és kirándulásra szolgál.
A Fruška gora-i maratonon a szép táj mellett
kolostorokat és műemlékeket is láthatnak a résztvevők.


Megtalálták Emiliano Sala lezuhant repülőgépét

Egy helyen találták meg annak a kisrepülőgépnek a nagy részét, amely a Cardiff City játékosával, Emiliano Salával a fedélzetén két hete tűnt el a La Manche-csatorna felett.

A 28 éves argentin csatár új klubjához tartott Cardiffba, amikor a gépe szerencsétlenül járt. Sajtóértesülések szerint a tengerfenéken megtalált roncsban egy holttest is látható. A gépen ketten utaztak, a Cardiff focicsapatához frissen igazolt Sala, illetve a gép pilótája David Ibbotson. Azt egyelőre nem tudni, hogy melyiküké a holttest. A játékost a baleset előtt két nappal klubrekordot jelentő, 17 millió euró körüli összegért igazolta le a Cardiff.

Argentina egy ország Dél – Amerikában.
Emiliano Sala lezuhant repülőgépét februárban megtalálták.
A repülőgépen Emiliano Sala és a repülő pilótája, David Ibbotson utazott.
A repülő pilótája az az ember, aki vezeti a repülőt.
Sajnos a repülő lezuhanásakor Emiliano Sala meghalt.
Az emberek szomorúak a rossz hír miatt.


Zajlanak az előkészületek a Vajdasági Birkózóakadémia ünnepélyes megnyitójára

A holnapi ünnepélyes átadóra készülnek a magyarkanizsai székhelyű Vajdasági Birkózóakadémiánál. A magyar kormány 2,9 millió eurós támogatásából megvalósuló sportlétesítmény épületén az utolsó simításokat végzik.

A főépület kiépítése szinte befejeződött, jelenleg már mindössze néhány épületrész külső festése zajlik, ami csütörtökre már el is készül – emelte ki Bálint Zoltán, a Vajdasági Birkózóakadémia Alapítvány ügyvezetője.
„Úgy mondanám, hogy az építőipari munkákkal fejeztünk, a belső beszerelésekbe fektetik most az energiát az emberek és úgy gondolom, hogy az átadásra az épületnek a 80 százaléka be is lesz bútorozva, tehát lesz látnivaló.”
A sportlétesítmény a település szempontjából is fontos, hiszen rengeteg sportolót mozgat majd meg az akadémia – hangsúlyozta Fejsztámer Róbert. Magyarkanizsa polgármestere hozzátette: A Birkózóakadémia átadása én úgy gondolom, hogy a megkoronázása azoknak a sportberuházásoknak és infrastrukturális fejlesztéseknek, amiket az elmúlt években az önkormányzat elkezdett vagy éppen még mindig folytat. Ez már nem helyi jellegű, ez regionális, sőt országhatárokon túlmutató fejlesztés.
Az épület műszaki átadása is folyamatban van, a tervek szerint augusztus 10-re minden, véglegesen elkészül. Szeptemberben már innen indulhatnak iskolába a leendő akadémisták.
A Vajdasági Birkózóakadémia ünnepélyes átadóját a Pannon Televízió holnap 17 órától élőben közvetíti.

Holnap lesz a Vajdasági Birkózóakadémia megnyitója

Holnap lesz a Vajdasági Birkózóakadémia ünnepélyes megnyitója.

Holnap július 22-e, csütörtök lesz.
A Vajdasági Birkózóakadémia Magyarkanizsán épül.
Magyarkanizsa 1 város és község Vajdaságban.
A magyarkanizsai Vajdasági Birkózóakadémia megépítését
a magyar kormány pénzzel támogatta.
A Vajdasági Birkózóakadémia főépületének a kiépítése
szinte már befejeződött.
Jelenleg néhány épületrész külső festése történik,
ami holnapra el is készül.
Az akadémia épületében sok sporteseményt
fognak majd szervezni.
Az akadémia épületébe sok sportoló fog ellátogatni.
Tervek szerint augusztus 10-ig teljesen
elkészül a birkózóakadémia épülete kívülről és belülről is.
Tervek szerint szeptembertől már
a birkózóakadémiába járhatnak a gyerekek.
A Vajdasági Birkózóakadémia ünnepélyes átadóját
holnap délután 5 órától
a Pannon Televízió élőben is közvetíti.


Asztalitenisz-torna Hajdújáráson, várják a jelentkezőket

A március 18-án megrendezésre kerülő asztalitenisz tornán a profik és az amatőrök külön kategóriában versengnek majd.

Az idén 11. alkalommal szervezi meg hagyományos asztalitenisz-tornáját a hajdújárási helyi közösség. A sportesemény március 18-án 9 óra 30 perckor kezdődik a Hajdújárási Kultúrotthonban. A profi és az amatőr sportolók külön kategóriában mérhetik össze tudásukat. A tornára a nevezési díj 800 dinár. Az érdeklődők a 064/661-17-48-as telefonszámon jelentkezhetnek, vagy kaphatnak bővebb tájékoztatást az asztalitenisz-tornával kapcsolatban.

Asztalitenisz-tornát szerveznek Hajdújáráson

Asztalitenisz-tornát szerveznek március 18-án Hajdújáráson.

Az asztalitenisz-tornára profik és amatőr
játékosokat is várnak a szervezők.
Profi játékos az, aki versenyszerűen foglalkozik
az asztalitenisszel.
Amatőr játékos az, aki kezdő játékos
vagy csak szabadidejében foglalkozik az asztalitenisszel.
A profik és az amatőrök külön
csoportban versengnek majd a hajdújárási
asztalitenisz-tornán márciusban.
Idén 11. alkalommal szervezi meg
az asztalitenisz-tornát a hajdújárási helyi közösség.
A torna március 18-án reggel 9 óra 30 perckor kezdődik.
A Hajdújárási Kultúrotthonban szervezik meg
az asztalitenisz-tornát.
A tornára való jelentkezési díj 800 dinár.
Az érdeklődők a következő telefonszámon
jelentkezhetnek és kaphatnak még több információt:
064 6611748Szabadka


Évzáró ünnepséget tartott a hajdújárási Vinogradar Labdarúgóklub

A vezetőség értékelése szerint sikeres évet tudhatnak maguk mögött, így a jövő évre is pozitívan tekintenek, a gyerekeket pedig az ünnepek közeledtével ajándékcsomagokkal is meglepték.

Sárkány Ákos szeret a hajdújárási Vinogradar Labdarúgóklubban játszani. Jelenleg a 17 éves korosztályt erősíti. „Ilyenkor, mikor még nem kezdődnek el a meccsek, mondjuk januárban, mikor elkezdjük, heti 6 edzés lesz. Mikor elkezdődnek a meccsek, akkor sok lesz a terhelés, úgyhogy visszaveszünk 2-3 edzést. Hétvégén pedig jönnek a meccsek.”
A klubnak jelenleg 7 versenykorosztálya van beleszámítva a felnőtt csapatot is. Az utánpótlásban megközelítőleg 100 gyerek van. Tešić Ervin, utánpótlásedző, Vinogradar Labdarúgóklub: „Ez azt jelenti, hogy U7-es, U9-es, U11-es, U15-ös, U17-es és U19-es korosztály. Tehát óvodáskortól egészen középiskolásokig. Ezt jövő nyárra szeretnénk bővíteni még egy korosztállyal, az U13-as korosztállyal. Ez azt jelentené, hogy a létező összes korosztályt el fogjuk tudni indítani. Lenne 4 versenykorosztály, 3 még kezdőcsoport, illetve a felnőttcsapat.”
A klub szempontjából tartalmas volt a 2021-es év - véli Latyák Lóránt klubelnök. A csapat pályája idén új reflektorokat kapott, ez lehetővé teszi, hogy az esti órákban is tarthassanak edzéseket. Az IPA-projekt részeként táborokat is tartottak. „Fejleszteni szeretnénk az infrastruktúrát. A TSC alközpontjaként működünk, ezért ennek az együttműködésnek a részeként egy műfüves pályának a megépítésére kerül majd sor, ami szintén egy nagy dolog számunkra.”
A klubelnök hozzátette, az edzések terén a jövőben is arra törekszenek, hogy minőségi és eredményes munkát végezzenek, ezért még jobb eredményekre számítanak.

Tegnap délután évzáró ünnepséget tartott a hajdújárási Vinogradar Labdarúgóklub.

Tegnap december 18-a, szombat volt.
A Vinogradar Labdarúgóklubhoz több korosztályú
focicsapat is tartozik.
A vezetőség szerint sikeres évet zárt
a hajdújárási Vinogradar Labdarúgóklub.
A labdarúgóklubnak jelenleg 7 versenykorosztálya van.
A labdarúgóklubnak felnőtt csapata is van.
A hajdújárási Vinogradar Labdarúgóklubban
közel 100 gyermek focizik.
Ez azt jelenti, hogy óvodáskortól
egészen középiskoláskorig vannak gyerekek,
akik fociznak a labdarúgóklubban.
Latyák Lóránt elmondta, hogy a csapat
pályája idén új reflektorokat kapott.
A reflektorok segítségével az esti órákban is
lehet edzéseket tartani a hajdújárási focipályán.
Latyák Lóránt a hajdújárási Vinogradar
Labdarúgóklub elnöke.
Fontos terv, hogy jövőre elkészül
a műfüves focipálya is Hajdújáráson.
Jövő év 2022 lesz.
Tegnap a kis focistákat ajándékcsomaggal is
meglepték az évzáró ünnepségen.


Díjazták az év legjobb sportolóit Szabadkán

Átadták az év legjobb sportolóinak és sportegyesületeinek járó díjakat Szabadkán a Városháza dísztermében. A járványhelyzetre való tekintettel a serdülő, az ifjúsági és a felnőtt kategóriákból csak az első három helyezett lehetett jelen az eseményen.

A legfiatalabbak közül Filip Kulić tornász, az ifjúságiak közül Nina Šabić szintén tornász, míg a felnőttek közül Davor Štefanek aranyérmes olimpiai birkózó kapták meg az elismerést.
A veteránok közül elismerésben részesült Priboj István is, nyugalmazott tornatanár és úszó. Az elismerést a nagy tervekkel rendelkező sportolónak dr. Pásztor Bálint, a Városi képviselő testület elnöke adta át: „Célom, hogy újra ezen a világranglistán a veterán úszók között, akik között én a 78-as kategóriában vagyok, hogy újra első legyek, mert ez az utolsó év a koronavírus miatt totál nullázódott. Most nem is fognak ranglistát előterjeszteni.”
A felnőttek közül díjban részesítették a súlyemelő Kajdócsi Tamást, aki idei legnagyobb sikerének az országos bajnokságon szerzett első helyezését tartja: „Emellett nagyon sajnálom, hogy az Európa Bajnokságot nem tudták megtartani. Erre is idén készültünk. ez egy verseny lett volna, ami kvalifikációs verseny lett volna az Európa Bajnokságra, sajnos ezt nem tartották meg.”
Nataša Aleksić, a Városi Tanács sport és ifjúsági ügyekkel megbízott tagja elmondta, nem minden díjazott vehette át az elismerést a járványhelyzet miatt, de ezt az ünnepeket követően pótolják majd: „Elégedettek vagyunk. Ahhoz képest, amilyen volt az év, szép eredmények születtek. Láthattuk, hogy hosszú volt a lista. Ugyanakkor gratulálok azoknak is, akik nem lehettek itt a Városháza dísztermében. De róluk sem feledkeztünk meg.”
Elismerésben részesültek a Spartacus teniszezői, női labdarúgói, valamint súlyemelői is. Az átadón köszöntőbeszédet Stevan Bakić, Szabadka polgármestere és dr. Pásztor Bálint, a Városi Képviselő-testület elnöke mondott.

Tegnap díjakat kaptak az idei év legjobb sportolói Szabadkán.

Tegnap december 28-a,
hétfő volt.
Idén 2020 van.
Az ünnepélyes díjátadás
Szabadkán, a Városháza
dísztermében volt.
3 kategóriában díjazták
az év legjobb sportolóit
Szabadkán.
A serdülő, az ifjúsági
és a felnőtt kategóriában
kaptak díjakat tegnap
az év sportolói Szabadkán.
A serdülő kategória
a legfiatalabb sportolókat
jelenti.
A legfiatalabb díjazott
Filip Kulić tornász volt
a serdülő kategóriából.
Az ifjúsági kategóriából
Nina Šabić tornász
kapta az év sportolója
díjat tegnap Szabadkán.
A felnőttek közül
Davor Štefanek aranyérmes
olimpiai birkózó kapta
az év sportolója díjat.
A felnőttek közül
díjat kapott
Kajdócsi Tamás
súlyemelő sportoló is.
A veterán sportolók
közül Priboj István
nyugalmazott tornatanár
és úszó kapott díjat.
Nyugalmazott tanár
az, aki már nyugdíjas.
A veterán idős
sportolót jelent.
A koronavírus-járvány miatt
minden kategóriából
csak az első 3 helyezett
vehetett részt
az ünnepi díjátadáson.
Szabadka polgármestere is
gratulált az év
sportolóinak
és beszédet mondott
az ünnepi díjátadáson
a szabadkai Városháza
dísztermében.
Szabadka polgármesterét
Stevan Bakićnak hívják.


Elkezdődött a nemzetközi ifjúsági tenisztorna Szabadkán

A versenyt negyedik alkalommal rendezték meg a Spartacus Tenisz Klub szervezésében. A megmérettetésen a 18 éven aluliak mérkőznek meg egymással.

A korábbi évekhez képest idén kevesebb résztvevő érkezett a járványhelyzet miatt, ám így is 18 ország képviselteti magát, többek között India, Japán, Mexikó és az Amerikai Egyesült Államok.
Óriási erőbedobással ütötték a labdát a verseny előtti órákban a résztvevők. Már a ráhangolódás is megizzasztotta a szabadkai Petar Bašić Palkovićot, aki már ötéves kora óta a tenisz szerelmese, és egész nyáron ezt a tornát várta: „A járványhelyzet miatt nem volt sok torna, de azért voltak hazaiak. Most indulnak a nemzetközi tornák, ez is egy közülük. Bízom a jó eredményekben.”
A szintén szabadkai Vanja Vidanović szintén várta, hogy versenyen vehessen részt: „Visszamenőleg már két éve veszek részt ezen a tornán. Ez lesz a harmadik. A legjobb eredményben bízom ebben a harmadik évben. Már kilencéves korom óta teniszezek.”
A koronavírus-járvány miatt a mérkőzések közönség jelenléte nélkül fognak zajlani és a teniszezőket csak egy személy kísérheti el. Az előírásoknak eleget téve belépéskor megmérik a sportolók testhőmérsékletét és lefertőtlenítik a kezüket, a meccsek után pedig maszkot kell viselniük.
Demeter Tibor, versenyigazgató, Spartacus TK, Szabadka: „Örülünk ennek is, hogy meg tudjuk tartani, hogy megtartjuk. Tizennyolc országból érkeztek a játékosok. Érkeztek Japánból, Mexikóból, Indiából, de Amerikából és a környező országokból is, Bulgáriából, Romániából és Németországból.”
A nemzetközi ifjúsági tenisztorna vasárnapig tart, és ha változatlan marad az időjárás, akkor a döntőt is aznap tartják.

Ma kezdődött a nemzetközi ifjúsági tenisztorna Szabadkán.

Ma szeptember 14-e,
hétfő van.
Azért nemzetközi,
mert több országból is
érkezett fiatal teniszező
Szabadkára.
Azért ifjúsági tenisztorna,
mert 18 éven aluli
teniszezők játszhatnak.
A tenisztorna 1 verseny.
A nemzetközi tenisztornát
4. alkalommal szervezi meg
a Spartacus Tenisz Klub.
Idén a koronavírus miatt
kevesebb teniszező
jelentkezett
a tenisztornára.
Idén 18 országból
érkeztek fiatal
teniszezők Szabadkára.
Idén 2020 van.
Érkeztek teniszezők
Indiából, Japánból,
Mexikóból és
az Amerikai Egyesült
Államokból is.
Idén a koronavírus miatt
a meccseket
nézők nélkül játsszák le
a fiatal teniszezők.
Belépéskor lemérik
a sportolók lázát,
lefertőtlenítik a kezeiket,
a teniszmeccsek után
maszkot kell viselniük
a teniszezőknek.
A nemzetközi ifjúsági
tenisztorna vasárnapig tart.
Vasárnap szeptember 20-a lesz.
Ha jó idő lesz vasárnap,
akkor a tenisztorna
döntője is vasárnap lesz.


Hetedszer Fuss a történelmen át!

Augusztus 25-én a testmozgásé lesz a főszerep Szabadka központjában.

A szervezők hetedik alkalommal rendezik meg a Fuss a történelmen át elnevezésű Szabadkai Félmaratont. Az esemény turisztikai szempontból is kiemelt jelentőségű, hiszen nem csak a környékről, hanem távoli országokból is érkeznek jelentkezők minden évben.
A Szabadkai Félmaratonon a sportolás és a sport szellemisége mellett helyet kap a multikulturalizmus és a város történelme is, hiszen a versenyzők a táv megtétele során elhaladnak a város legjelentősebb szecessziós épületei mellett.
Žika Savin, szervező: „Ez Szerbiában a legszebb városi verseny, és a legnépesebb. Alapvetően nálunk vannak a legszebb érmek, és ami nagyon fontos, ez a legforróbb verseny, ezért úgy döntöttünk, hogy idén nyolc órakor kezdünk.”
A versenyen már a megszokott módon 5, 10 és 21 kilométeres távokra lehet jelentkezni. Az Active Kids Future Run pedig a gyerekekre is gondolt, hogy ők se maradjanak ki a testmozgásból.
Halasi Szabolcs, alapító, Active Kids Sportegyesület: „Itt arról van szó, hogy egészen 10 éves kortól és onnan visszafelé egészen, babakocsis futamokat is szervezünk, amikor a hangsúly azon van, hogy a gyerekek jól érezzék magukat és valamilyen szinten a fizikai aktivitás, a testmozgás örömöt okozzon nekik és ebből kifolyólag az életük részévé váljon, és ha itt sikerélményük van később is szívesebben vesznek részt valamilyen sporttevékenységben.”
Az esemény tehát családok számára is remek szórakozást kínál. A szervezők további színes programokkal is készülnek, ahol a gyerekek is társaságra találhatnak. A félmaratonra jelentkezni a trka.rs nevű internetes oldalon lehetséges. Június végéig kedvezményes áron lehet nevezni.

Idén is megszervezik a Szabadkai Félmaratont

Idén 7. alkalommal szervezik meg a Szabadkai Félmaratont.

Idén augusztus 25-én tartják meg a különleges futóversenyt
Szabadka központjában.
A Szabadkai Félmaraton a Fuss a történelmen át
elnevezést kapta.
Az eseményre nem csak Szerbiából,
hanem távoli országokból is érkeznek jelentkezők.
A Szabadkai Félmaraton az országban a legszebb városi verseny.
A Szabadkai Félmaraton az ország a legnépesebb versenye.
Idén reggel 8 órától kezdődik a Szabadkai Félmaraton.
A versenyen már a megszokott módon
5 kilométeres, 10 kilométeres
és 21 kilométeres távokra lehet jelentkezni.
Az eseményen babakocsis versenyeket
és gyerek futóversenyeket is szerveznek.
A lényeg, hogy a gyerekek is mozogjanak
és közben jól érezzék magukat.
A félmaratonra jelentkezni a trka.rs nevű internetes oldalon lehet.
Június végéig kedvezményes áron lehet jelentkezni.


Még lehet nevezni a szabadkai utcai röplabdaversenyre

19. alkalommal rendezik meg Szabadkán a nemzetközi utcai röplabdaversenyt. Az eseményre május 18-án, szombaton 10 órai kezdettel kerül sor, a városháza előtti téren.

Eddig 25 klub mintegy 150 csapata nevezett be Szerbiából, Ausztriából és a Boszniai Szerb Köztársaságból - mondta el a mai sajtótájékoztatón Dragan Savić főszervező. Az estébe nyúló utcai röplabdatornán a nők és a férfiak is hat kategóriában versenyeznek.
A 19. Streetvolleyball versenyre a csapatok csütörtökig nevezhetnek be.

Utcai röplabdaverseny lesz Szabadkán

Május 18-án, szombaton 10 órakor kezdődik a nemzetközi utcai röplabdaverseny.

Szabadkán, a városháza előtti téren lesz a nemzetközi utcai röplabdaverseny.
19. alkalommal szervezik meg Szabadkán a nemzetközi utcai röplabdaversenyt.
Az utcai röplabdaverseny azért nemzetközi, mert sok országból jön ember röplabdázni.
Szerbiából, Ausztriából és a Bosznai Szerb Köztársaságból is jönnek emberek röplabdázni.
150 csapat jelentkezett eddig a nemzetközi utcai röplabdaversenyre.
A nemzetközi utcai röplabdaversenyen nők és férfiak is röplabdáznak.
Aki szeretne, május 18-án röplabdázni, jelentkezni tud játékosnak.
Május 16-ig tud jelentkezni az az ember, aki szeretne röplabdázni a nemzetközi utcai röplabdaversenyen.


Gyász Új-Zélandon

Kétperces néma csönddel és az iszlám imára hívó ének országos közvetítésével emlékeztek meg pénteken Új-Zélandon a március 15-i mecsetek elleni merénylet ötven halálos áldozatáról.

A feketébe öltözött és fekete fejkendőt viselő Jacinda Ardern miniszterelnök társaságában ötezren gyűltek össze a muszlimok elleni vérengzés egyik helyszínén, a christchurchi an-Núr mecset előtti Hagley parkban, hogy meghallgassák a müezzin énekét. Az imát követően helyi idő szerint 13.32 és 13.34 között kétperces néma csönddel emlékeztek a halálos áldozatokra. A mészárlással gyanúsított 28 éves ausztráliai férfi egy héttel korábban pontosan ebben az időben követte el az első imaház elleni támadást a pénteki imádságok alatt. Új-Zélandon március 15-én a vérengzésben 50 hívő halt meg.

Gyász Új-Zélandon

2 perces néma csenddel gyászoltak az Új-Zélandi emberek március 22-én, pénteken.

Azért gyászoltak az Új-Zélandi emberek, mert március 15-én 50 iszlám embert megöltek.
Nagyon sok ember ment egy mecset elé imádkozni az elhunyt emberek miatt.
Új-Zéland egy ország.
Új-Zéland nagyon messze van Szerbiától.
Akkor gyászolunk, ha valaki meghal.
Az elhunyt ember ugyanaz, mint a halott ember.
Március 15-én 50 iszlám embert megöltek több mecsetben.
Az iszlám egy vallást jelent.
Az iszlámvallás hívőit muszlimoknak nevezzük.
A muszlimok mecsetekbe mennek imádkozni.
Március 15-én, Új-Zélandon 50 ártatlan muszlim embert ölt meg egy ember.
Ez az ember 28 éves és Ausztráliában él.
Ausztrália egy ország.
Az egész világon nagyon szomorú hír volt ez.


Belépődíjat szedne az odalátogatóktól Velence

Velence városa 5 eurós napi belépőjegyet vezetne be, illetve időpontfoglaláshoz kötné a város látogatását.

Az intézkedésekkel a városvezetés a túlzott turizmust szeretné szabályozni. Simone Venturini, Velence városi tanácsának turizmusért felelős tagja szerint az intézkedés jövőre, a turisztikai csúcsidőszakban lépne majd életbe. A várost elárasztó turisták miatt egyébként már egyre több helyi lakos hagyja a szigetvárost. Az UNESCO év eleji közlése szerint a várost fel kell venni a veszélyeztetett világörökségi helyszíneinek listájára, mivel az éghajlatváltozás és a tömegturizmus hatása visszafordíthatatlan károkkal fenyegeti Velencét.
A túlzott idegenforgalom egy széles körben ismert és sürgető probléma Velencében. A város mindössze 7,6 négyzetkilométeres, ennek ellenére 2019-ben csaknem 13 millió turistát fogadott az olasz nemzeti turisztikai intézet szerint. A látogatók száma a következő években várhatóan a koronavírus-járvány előtti szintet is átlépi majd. A legfrissebb kutatások szerint Velencében a turistáknak 49.693 szálláshely jut, míg a helyi lakosok száma csupán 49.308 – vagyis a turisták száma meghaladja a velenceiekét.

Belépődíjat kérnének Velencében

Tervek szerint jövő évtől belépőjegyet szednének a turistáktól Velencében.

Jövő év 2024 lesz.
Velence 1 nagyon szép és népszerű város Olaszországban.
Velencébe rengeteg turista érkezik minden évben.
Velence városa 5 eurós napi belépőjegyet vezetne be
a kirándulók számára.
Velence városa bevezetné az időpontfoglalást is azoknak,
akik meg akarják látogatni a várost.
A belépőjegyek és az időpontfoglalás bevezetésével
korlátozni akarják a túl sok kiránduló számát a városban.
A rengeteg turista miatt egyre több helyi lakos
hagyja el Velence városát.
A rengeteg turista miatt sok kár éri Velencét.
Várhatóan egyre több turista érkezik
a következő években is Velencébe.
A korlátozásokkal megakarják óvni
Velence szépségét és különlegességét.


Filmvetítés, kirakodóvásár, nyereményeső is lesz ma a Nyárhangolón

A VM4K rendezvényének utolsó napján közéleti, irodalmi, színházi kerekasztal-beszélgetésekkel, kirakodó vásárral, nyereményesővel, koncerttel és gyermekprogramokkal várják a látogatókat. A programokra a belépés ingyenes.

A Nyárhangoló fesztivál utolsó napján is érdekes programok várhatóak

Ma van a Nyárhangoló fesztivál utolsó napja.

Ma július 10-e, vasárnap van.
A VM4K szervezi meg a Nyárhangoló fesztivált.
A fesztivál utolsó napján irodalmi beszélgetésekkel,
színházi kerekasztal-beszélgetésekkel,
filmvetítéssel, kirakodó vásárral,
nyereményesővel, koncerttel
és gyermekprogramokkal várják a látogatókat.
A Nyárhangoló fesztivál programjai Palicson vannak.
A fesztivál minden programjára ingyenes a belépés.
A Nyárhangoló fesztivál mai programjai
a következők:
10.00 – 11.00 Ízek, illatok, házi frissítők
vendég: Fontányi Andor sörkészítő, Hajvert Ákos házi finomságok készítője, Méhes Béla borász
moderátor: Homolya Horváth Ágnes, újságíró
Helyszín: Női strand
11.00 – 12.00 Mentes ételek
vendég: Andrasity Marianna cukrász, Odri Melinda cukrász, moderátor: Kállai Göblös Nikoletta, újságíró
Helyszín: Női strand
13.00 – 14.00 A nyár és én
vendég: Haskó Harmat Anita sminkes, Harmat Ildikó kozmetikus, Kőrösi Brindza Bernadetta ruhatervező
moderátor: Gulyás Réka újságíró, Dér Dianna újságíró
Helyszín: Női strand
14.00 Nyereményeső
moderátor: Brasnyó Zoltán műsorvezető, szerkesztő, Zvekán Péter műsorvezető, zenei szerkesztő
Helyszín: Női strand
14.00 Kirakodóvásár
Helyszín: Tóparti sétány
14.00 – 18.00 Déri Múzeum – Debreceni Irodalom háza: REJTŐzködő irodalom – Rejtő Jenő időszaki kiállítás és múzeumpedagógiai nyomozás 8-99 éves korig
Helyszín: Öko-központ
15.00 – 16.30 Szabadka a filmvásznon - filmvetítés
Pacsirta (2021, r.: Paczolay Béla)
Helyszín: Öko-központ
15.00 – 16.00 CENTRUM ÉS PERIFÉRIA – közéleti panelbeszélgetések
Mi vagyunk a filmvásznon I.
vendég: Csortos Szabó Sándor producer, A magyar Olympiász
moderátor: Fejős Csilla újságíró, Orosz Ildikó újságíró
Helyszín: Női strand
16.00 – 17.00 CENTRUM ÉS PERIFÉRIA – közéleti panelbeszélgetések
Mi vagyunk a filmvásznon II.
vendég: Bede-Fazekas Annamária színész, Paczolay Béla rendező, Pacsirta (2022), Rancsó Dezső színész, Szűcs Sándor színész
moderátor: Fejős Csilla újságíró, Orosz Ildikó újságíró
Helyszín: Női strand
16.00 – 18.00 Gyermekfoglalkozások (arcfestés, csillámtetkó, kézműves foglalkozások, játszósarok)
Helyszín: Béka tanya és a Palicsi Vitorlázóklub közötti füves terület
17.00 Kölnei Lívia: "Az igazat mondd, ne csak a valódit" - könyvbemutató
vendég: Kölnei Lívia író, szerkesztő
moderátor: Galán Angéla műsorvezető, újságíró
Helyszín: Női strand
17.00 – 18.30 Palics az idegenvezető szemével – helytörténeti séta (B-útvonal) Gyülekező: Víztorony
17.00 – 18.00 Szabadka a filmvásznon - filmvetítés
A magyar Olympiász (2018, r.: Zámborszki Ákos)
Helyszín: Öko-központ
17.00 Kézműves ital- és ételkóstoló Helyszín: Nyári színpad előtere
17.30 – 19.00 SZÍNHÁZI KEREKASZTAL – Garay Béla emlékére
A szerzői színház útjai III.
vendégek: koreográfus Barta Dóra, táncművész, Góbi Rita koreográfus, táncművész, Velekei László koreográfus, igazgató, Győri Balett
moderátor: Jászay Tamás színikritikus, egyetemi adjunktus
Helyszín: Vigadó, konferenciaterem
18.00 Művésznegyed – vajdasági művészek akvarell tájkép-kiállítása Helyszín: Vigadó, terasz
18.00 – 19.00 Iszkiri zenekar koncertje Helyszín: Nyári színpad előtere
19.00 – 20.30 Palics az idegenvezető szemével – helytörténeti séta (B-útvonal) Gyülekező: Víztorony
21.00 Kálmán és Lehár operettest
Fellépnek:
Horti Lilla, szoprán
Radoslava Vorgić, szoprán
Boncsér Gergely, tenor
Kiss Tivadar, tenor
Kerényi Mariann, zongora
Helyszín: Nyári színpad
A fesztivál minden programja ingyenes.


Idén július 11 és 14-e között tartják meg a rendezvényt Palicson - mondta el a Közügyekben Somogyi Tünde, a Szekeres László Alapítvány ügyvezetője.

A Csík zenekar után a Juhász zenekar tart koncertet és táncházat a Nyári Színpad előterében az első napon.

A négy nap alatt gyerekprogramok sorozata és kirakodóvásár várja a résztvevőket. Koncertezik majd Farkas Mihály, a Budapest Bár alapítója, a Contra Bayando, az Old Skullz, a Garden Party és a Duhaj zenekar is.

Az idei Nyárhangoló Fesztiválon két operettgála is lesz, kézműves étel és italkóstolókat tartanak és panelbeszélgetések is lesznek a pályaválasztás, pályakezdés és pályaelhagyás témákban.

Júliusban Nyárhangoló Fesztivál

Idén július 11-e és 14-e között tartják meg a Nyárhangoló Fesztivált Palicson.

A rendezvényt a Szekeres László Alapítvány szervezi.
A Csík zenekar koncertjével indul az idei Nyárhangoló Fesztivál.
A Csík zenekar 1 népszerű magyarországi együttes.
A Csík zenekar után a Juhász zenekar tart koncertet
és táncházat a Nyári Színpad előterében az első napon.
A rendezvény első napja július 11-e lesz.
A rendezvény 4 napja alatt gyerekprogramok
és kirakodóvásár várja a résztvevőket.
Koncertezik majd Farkas Mihály, a Budapest Bár alapítója,
a Contra Bayando, az Old Skullz,
a Garden Party és a Duhaj zenekar is.
Az idei Nyárhangoló Fesztiválon 2 operettgála is lesz.
Kézműves étel és italkóstolókat tartanak majd
és beszélgetések is lesznek
a pályaválasztás, pályakezdés
és pályaelhagyás témákban.


A mórahalmi Gyógyfürdőből tartott élőműsort a Pannon Rádió

A Szent Erzsébet Mórahalmi Gyógyfürdőből tartott élőműsort a Pannon Rádió csapata.

Fackovity Melissza és Rúzsa Edina a fürdő 60. születésnapját ünnepelték meg vendégeikkel: szó esett a fürdő jövendőbeli terveiről, a Patkó Lovas- és Szabadtéri Színház programjairól, valamint az Ezer Év Parkja népszerűségéről és szolgáltatásairól is. A Pannon Rádió műsorvezetői a szauna jótékony hatásairól és a gyógymasszázs fontosságáról is hallhattak szakemberektől. A kétórás, a helyszínen és a 91.5-ön is hallható műsor végén nyereményjátékot is tartottak a fürdőzőknek. A mórahalmi műsor teljes hosszában visszahallgatható lesz a Pannon Reggeli podcast-csatornáján.

Mórahalomról tartott élőműsort a Pannon Rádió

Tegnap a Szent Erzsébet Mórahalmi Gyógyfürdőből tartott élőműsort a Pannon Rádió csapata.

Tegnap augusztus 3-a, szombat volt.
A fürdő 60. születésnapja alkalmából tartott élőműsort
a Pannon Rádió csapata.
A 2 műsorvezető Fackovity Melissza és Rúzsa Edina volt.
A műsorban beszéltek például a fürdő jövendőbeli terveiről,
a Patkó Lovas- és Szabadtéri Színház programjairól
és az Ezer Év Parkja népszerűségéről.
A Pannon Rádió hallgatói a szauna jótékony hatásairól
és a gyógymasszázs fontosságáról is hallhattak szakemberektől.
A tegnapi élő műsor 2 órás volt.
A helyszínen a műsor végén
nyereményjátékot is tartottak a fürdőzőknek.
A mórahalmi műsor teljes változata visszahallgatható lesz
a Pannon Reggeli podcast-oldalán.


30 fok is lehet ma

Felhős, de többnyire nyárias, meleg időre van kilátás.

A mai napon a nappali csúcshőmérséklet a 30 Celsius fokot is elérheti. Éjszaka sem lesz nagy lehűlés, 19-20 fok várható.
A hét végéig kitart a 30 fokos meleg idő, azonban jó, ha magunknál tartjuk az esernyőt, ugyanis helyenként továbbra is jelentkezhetnek zivatarok.

30 fokos meleg is lehet ma

Ma nyárias, meleg időjárás várható térségünkben.

Ma június 3-a, péntek van.
Ma helyenként felhős lehet az ég.
Ma délután 30 fokos hőmérséklet várható.
Ma éjszaka sem hűl le a levegő, 20 fok lesz.
A hét végéig kitart a 30 fokos meleg időjárás.
Jó, ha magunknál tartjuk az esernyőt,
mert helyenként továbbra is kialakulhatnak zivatarok.


Ónos eső lehet csütörtökön Vajdaságban

Szerbia északnyugati és keleti térségében csütörtökre ónos esőre adott ki figyelmeztetést a Köztársasági Hidrometeorológiai Intézet.

Először északnyugaton, majd estefelé a keleti országrészben várható ónos eső. Azt írják, az eső ráfagy majd az utakra, emiatt nő a csúszásveszély.
A hidmet.gov.rs oldalon arra is felhívják a figyelmet, hogy a következő napokban felmelegszik a levegő, emiatt hirtelen hóolvadásra kell számítani a behavazott tájakon. A legmelegebb pénteken lesz, amikor a napközben a hőmérséklet 14 és 23 fok között alakul. Az ilyenkor szokásosnál enyhébb idő a szervezetünket is megviselheti.

Ónos eső várható ma Vajdaságban

Szerbia több részén is előfordulhat ma ónos eső.

Ma november 30-a, csütörtök van.
Az ónos eső veszélyes lehet a közlekedésben.
Ez azért van, mert az eső ráfagy az utakra
és csúszósak lesznek az utak.
A hidmet.gov.rs internetes oldalon arra is felhívják a figyelmet,
hogy a következő napokban felmelegszik a levegő.
Ez miatt hirtelen hóolvadásra kell számítani
a behavazott területeken.
A legmelegebb pénteken lesz.
Pénteken napközben a hőmérséklet
14 fok és 23 fok között alakul.
Péntek december 1-je, holnap lesz.
Az ilyenkor szokásosnál melegebb időjárás
az emberi szervezetet is megviselheti.
Ilyenkor fejfájás, fáradékonyság és szédülés is előfordulhat.


Tavaszból télbe - havazásra adtak ki figyelmeztetést országszerte

A Köztársasági Hidrometeorológiai Intézet mára és holnapra is figyelmeztetést adott ki.

Kettőt Szerbia egész területére, különös tekintettel a hegyvidékekre, egyet pedig Belgrádra vonatkozóan. Az intézet előrejelzései szerint a nagyobb mennyiségű csapadék a nap második felében érkezhet. Az alacsonyabb fekvésű területeken esőre, a hegyvidékeken pedig akár 20-50 cm vastagságú hótakaróra is számítanak.

Havazásra adtak ki figyelmeztetést

Havazásra adtak ki figyelmeztetést Szerbia egész területére.

Mára és holnapra adták ki a figyelmeztetést.
Ma április 3-a, hétfő van.
Holnap április 4-e, kedd lesz.
Két figyelmeztetést Szerbia egész területére,
főleg a hegyvidékekre adtak ki.
Egyet pedig Belgrádra vonatkozóan.
Belgrád Szerbia fővárosa.
A nagyobb mennyiségű csapadék
a nap második felében érkezhet.
Csapadék ugyanaz, mint az eső.
Az alacsonyabb fekvésű területeken esőre,
a hegyvidékeken pedig akár 20-50 cm
vastagságú hótakaróra is számítanak.


Változékony időjárás március végén

Viharos széllökések megint lehetnek szombaton.

Fagyos reggelre ébredtünk ma Szerbiában. Napközben főként a felhőké lesz a főszerep. A Köztársasági Hidrometeorológiai Intézet előrejelzése szerint estétől az ország keleti részén számíthatunk csapadékra. A legalacsonyabb hőmérséklet -4 és +2, míg a legmagasabb +9 és +14 fok között alakul. Szabadkán a változó felhőzet mellett legfeljebb 9-10 fok várható.
Csütörtökön némileg felmelegszik az idő, a legmelegebb órákban 14-15 fokot is mérhetünk, Szerbiában egyes helyeken akár 20 fok is lehet. Ennek ellenére továbbra sem lesz napos felettünk az ég.
Záporok, zivatarok a hét végéig szinte bármikor előfordulhatnak, sőt az előző napok viharos széllökései után szombaton ismét feltámadhat a szél.

Változékony időjárás március végén

Március utolsó napjain is marad a változékony időjárás.

Ma fagyos reggelre ébredtünk Szerbiában.
Ma március 29-e, szerda van.
Ma napközben is felhős lesz az ég.
Ma egyes területeken csapadék is előfordulhat.
Csapadék ugyanaz, mint az eső.
Ma a legalacsonyabb hőmérséklet
-4 fok és +2 fok között lesz,
míg a legmagasabb +9 fok és +14 fok között alakul.
Szabadkán a változó felhőzet mellett
10 fok várható ma délután.
Csütörtökön kisebb felmelegedés érkezik.
Csütörtök március 30-a, holnap lesz.
Holnap a legmelegebb órákban
15 fokot is mérhetünk.
Szerbiában egyes helyeken holnap délután
akár 20 fok is lehet.
A kellemes hőmérséklet mellett
továbbra is felhős marad az ég a következő napokban.
Záporok, zivatarok a hét végéig
szinte bármikor előfordulhatnak.
Szombaton viharos széllökések is
kialakulhatnak térségünkben.
Szombat április 1-je lesz.


Játékra hívják a Kárpát-medence családjait

Regisztráljanak a harmadik Nagy Családi Vetélkedőre!

Harmadik alkalommal vehetnek részt a családok a (H)azám!, a Kárpát-medence Nagy Családi Vetélkedőjén, a Kárpát-medencei Családszervezetek Szövetségének a szervezésében. A játék különlegessége, hogy bármely, a Kárpát-medencében élő magyar család részt vehet a kihívások teljesítésében.
A családok játéka idén is két internetes fordulóból áll. Mind a két fordulót érdemes teljesíteni, mert így tudnak a családok a legtöbb pontot gyűjtve a döntőbe kerülni, ahová a két forduló során legtöbb pontot szerző hat család kap meghívást. Egy Magyarországról, egy Erdélyből, egy Felvidékről, egy Kárpátaljáról, egy Vajdaságból és még egy abból a térségből, ahonnan a legtöbb helyes megfejtés érkezik.
A Nagy Családi Vetélkedő honlapján tegnap óta lehet regisztrálni. A játék első fordulójának feladatait 2023. április 3-tól tudják letölteni, az online beküldési határidő pedig április 16. A második forduló feladatai 2023. április 29-től lesznek elérhetőek, és május 14-ig lesz lehetőség a teljesítésre.
A döntőt 2023 májusában szervezik meg. A játék két online fordulójára jelentkező családok tesztelhetik a tudásukat a magyar történelem, irodalom, képzőművészet, tudomány, népi hagyományok és sport témakörökben. A szervezők bíznak abban, hogy a játék alkotó feladatai, kreatív tevékenységei és értékes, jelentős pénzbeli és üdülési nyereményei a harmadik alkalommal is elnyerik a családok tetszését.
A vetélkedőre a www.ncsv.hu internetes portálon lehet regisztrálni.

Idén is játékra hívják a Kárpát-medence családjait.

A Kárpát-medencében élő magyar családok
3. alkalommal vehetnek részt
a (H)azám! elnevezésű
Kárpát-medence Nagy Családi Vetélkedőjén.
A versenyt a magyarországi
Családszervezetek Szövetsége szervezi meg.
A játék különlegessége, hogy bármely,
a Kárpát-medencében élő magyar család
részt vehet a kihívások teljesítésében.
Kárpát-medencéhez tartozik
Magyarország, Erdély, Felvidék, Kárpátalja
és Vajdaság is.
Ezeken a területeken mind élnek magyar emberek.
A családok játéka idén is 2 internetes fordulóból áll.
Mind a 2 fordulót érdemes teljesíteni,
mert így tudnak a családok a legtöbb pontot gyűjteni.
A döntőbe az a 6 család kap meghívást,
aki a 2 forduló során legtöbb pontot szerezte.
A Nagy Családi Vetélkedő internetes oldalán
tegnap óta lehet jelentkezni.
Tegnap március 27-e, hétfő volt.
A játék első fordulójának feladatait
2023. április 3-tól tudják letölteni az interneten keresztül.
A beküldési határidő április 16-a,
amit szintén az interneten keresztül kell.
A második forduló feladatai
2023. április 29-től lesznek elérhetőek,
és május 14-ig lesz lehetőség a teljesítésre.
A döntőt 2023 májusában szervezik meg.
A játék során magyar történelem,
irodalom, képzőművészet, tudomány,
népi hagyományok és sport témakörökből
vannak érdekes kérdések és feladatok a családok számára.
A szervezők azt remélik, hogy egyre több
Kárpát-medencében élő magyar család
részt vesz a játékban.
A résztvevők pénzbeli és üdülési ajándékokat tudnak nyerni.
A vetélkedőre a www.ncsv.hu
internetes oldalon lehet jelentkezni.


Holnap kezdődik a 67. Eurovíziós Dalfesztivál

Az idei házigazda Liverpool annak ellenére, hogy a tavalyi dalfesztivált Ukrajna nyerte.

A fennálló körülmények miatt a kelet-európai ország nem volt képes szavatolni az idei fesztivál megrendezését, ezért a második helyezett Egyesült Királyság ugrott be a helyére.
Az Eurovízión 37 ország vesz részt, nincs köztük Bulgária, Montenegró, Magyarország és Észak-Macedónia sem.
A hazai rajongók a Szerbiai RTV 3-as csatornáján követhetik az előadásokat. Az elődöntők május 9-én és 11-én lesznek 21 órakor.
A Szerbiát képviselő Luke Black az elmúlt napok tragikus áldozataira emlékezve lép majd színpadra.

Ma kezdődik az Eurovíziós Dalfesztivál

Ma kezdődik a 67. alkalommal megszervezett Eurovíziós Dalfesztivál.

Ma május 9-e, kedd van.
Tavaly a dalfesztivált Ukrajna nyerte,
de a háborús helyzet miatt nem ott tartják meg a rendezvényt.
Ez miatt idén Liverpool városában szervezik meg
az Eurovíziós Dalfesztivált.
Liverpool 1 nagyváros Angliában.
Tavaly az angliai együttes volt a második helyezett a dalfesztiválon.
Az Eurovízión 37 ország vesz részt.
A dalfesztiválon nem vesz részt
Bulgária, Montenegró, Magyarország és
Észak-Macedónia sem.
A szerbiai közönség a Szerbiai RTV 3-as csatornáján
követhetik az előadásokat.
Az elődöntők május 9-én és 11-én lesznek este 9 órától.
A Szerbiát a Luke Black nevű énekes képviseli.
Az énekes az elmúlt napok tragikus áldozataira emlékezve
lép majd színpadra.


Sztárfellépők a Nyárhangolón

Nem kell messzire mennünk egy jó fesztiválért, elég csak ellátogatnunk Palicsra a következő napokban.

Itt szervezi meg ugyanis első ízben Nyárhangoló rendezvényét a Vajdasági Magyar Képző-, Kutató- és Kulturális Központ. A csütörtöki nyitónapon a sztárvendég a nagy sikernek örvendő Halott Pénz lesz, de a négy nap alatt fellép még Ferenczi György és a Rackajam, a Romano Drom és lesz operettest is. Napközben panelbeszélgetések, szakmai kerekasztalok, előadások, könyvbemutatók, filmvetítés, kiállítás, táncház és gyerekprogramok várják a látogatókat.
A Nyárhangoló fesztivál teljes programja ide kattintva érhető el.

Sztárfellépők a Nyárhangoló fesztiválon

Csütörtökön kezdődik a Nyárhangoló fesztivál Palicson.

Csütörtök július 7-e, holnap lesz.
A Nyárhangoló fesztivál csütörtöktől vasárnapig tart.
Vasárnap július 10-e lesz.
A Nyárhangoló fesztivált a VM4K szervezi meg.
A VM4K a Vajdasági Magyar Képző-,
Kutató- és Kulturális Központ rövidítése.
A Nyárhangoló fesztiválon sztárvendégek is fellépnek.
Ilyen sztárfellépő lesz csütörtök este például
a népszerű magyarországi együttes a Halott Pénz.
A 4 nap alatt fellép még Ferenczi György
és a Rackajam, a Romano Drom
és lesz operettest is.
Napközben kerekasztal beszélgetések,
előadások, könyvbemutatók, filmvetítések,
kiállítások, táncházak és érdekes gyerekprogramok
várják az érdeklődőket Palicson.
A Nyárhangoló fesztivál teljes programja
ide kattintva olvasható el.


Hűvös nappalok, hideg éjjelek

Folytatódik az őszies időjárás az októberben megszokotthoz képest valamivel alacsonyabb hőmérsékletekkel.

Kedden a legmagasabb nappali hőmérséklet 12 és 15 fok között alakul. Késő estére 5 fokra is lehűlhet a levegő. Szerdán napközben még számíthatunk fátyol- és gomolyfelhő képződésre, de csak helyenként alakulhat ki gyenge eső. Többórás lesz a napsütés. Délután akár 17-18 fokra is melegedhet a levegő. A hajnalok azonban hűvösek maradnak, helyenként gyenge köd is kialakulhat.

Hűvös nappalok, hideg éjjelek

Folytatódik az őszies, hűvös időjárás térségünkben.

A megszokotthoz képest hűvösebb az időjárás.
Ma délután a legmagasabb nappali hőmérséklet
12 fok és 15 fok között alakul.
Ma késő estére 5 fokra is lehűlhet a levegő.
Ma október 12-e, kedd van.
Szerdán már több órás napsütésre lehet számítani.
Szerdán kevés helyen alakulhat ki csapadék.
Csapadék ugyanaz, mint az eső.
Szerda október 13-e, holnap lesz.
Szerda délután akár 18 fokig melegedhet a levegő.
A hajnalok hűvösek maradnak.
Helyenként gyenge köd is kialakulhat hajnalban.


Ne nyúljunk a gidához!

Ne simogassuk, ne érjünk hozzá, mert az idegen szag miatt az édesanyja elhagyja!

Ne érjünk hozzá, és ne vigyük haza a magányosnak tűnő őzgidát! A suta veszély esetén, amikor már nincs idő menekíteni az apróságot, aki még meglehetősen instabilan közlekedik, inkább elfekteti őt a sűrűben. A kicsi pedig ott vár addig, míg anyja érte nem jön. Mozdulatlanul, igencsak elesetten. Ekkor alig pár tíz méterre ott figyel az édesanyja. Ha tehát elfektetett gidát találunk, semmiképp se nyúljunk hozzá!
Amennyiben esetleg gépi kaszálás közben a mezőn akadnánk egybe, jó nagy fűcsomóval megfogva vigyük arrébb, és ügyeljünk rá, hogy semmilyen szagnyomot ne hagyjunk rajta, ne simogassuk, ne babusgassuk! Ha ugyanis az anyja megérzi az idegenszagot, magára hagyja örökre.
Természetesen más a helyzet, ha sérült állatot találunk, akkor szakember segítségét kell kérni.

Ne nyúljunk a gidához!

Ne nyúljunk, ne érjünk hozzá a gidához, mert az idegen szag miatt az édesanyja elhagyja.

A gida az őz kicsinye.
Ne próbáljuk hazavinni sem
a magyányosnak tűnő őzgidát.
Veszély esetén a gidát az édesanyja
elfekteti a sűrű fák között.
A gidák ilyenkor anyjukra várnak egyedül, magányosan.
A gidákra az édesanyjuk figyel alig pár 10 méterre.
Ezért ne nyúljunk a gidához, ne simogassuk meg
és semmiképp ne vigyük haza a magányosnak tűnő gidát.
Ha például gépi kaszálás közben
a mezőn találnánk 1 gidát, jó nagy
fűcsomóval megfogva vigyük arrébb.
Ilyenkor figyeljünk arra is, hogy semmilyen
szagnyomot ne hagyjunk a gidán,
ne simogassuk és ne babusgassuk.
Ez azért fontos, mert ha az anyja megérzi
az idegenszagot, magára hagyja örökre a gidát.
Ha sérült állatot találunk, akkor állatorvos
segítségét kell kérni.


Borbemutató szombaton Palicson

A belépőjegy a helyszínen lesz megvásárolható, 1200 dináros áron.

Újra megszervezik a WineSu elnevezésű borkiállítást a palicsi Vigadó teraszán, szombaton 14 órától. Szerbiai, magyarországi és észak-macedón borokat kóstolhatnak a borkedvelők, az érdeklődők számára pedig borkóstolási gyorstalpalót tartanak a borszakértők.
A borok mellett sajtokat, húskészítményeket, mézet és egyéb gasztronómiai finomságokat is kipróbálhatnak a vendégek.
Jelena Đurić, szervező, WineSu: „Ez a második borbemutatónk, amelyre mintegy 30 kiállítót várunk Szerbiából és a környékről. A jegyek 1200 dinárba kerülnek, a belépőjegy árával az összes kiállítási terméket meg lehet kóstolni. Lesznek műhelymunkák, amelyeket a palicsi Vigadó teraszán tartunk, azaz az ehhez tartozó helyiségekben. Két műhelymunka oktatási jellegű lesz.”

Borbemutató lesz szombaton Palicson

Szombaton szervezik meg a WineSu elnevezésű borkiállítást a palicsi Vigadó teraszán.

Szombat május 11-e, holnap lesz.
Szombaton déltuán 2 órától kezdődik a borbemutató Palicson.
Szerbiai, magyarországi és észak-macedón borokat
kóstolhatnak a borkedvelők.
Az érdeklődők számára borkóstolási képzést is tartanak a borszakértők.
A borok mellett sajtokat, hústermékeket, mézet
és sok más finomságot is kipróbálhatnak a vendégek.
A belépőjegy a helyszínen lesz megvásárolható, 1200 dinárért.
A belépőjegy árával az összes kiállítási terméket
meg lehet kóstolni.
Idén 2. alkalommal szervezik meg a borbemutatót Palicson.
Idén 30 kiállító érkezik Szerbiából és a környékről Palicsra.


Műszaki okok miatt nem dolgozik a Tiszasziget-Gyála határátkelőhely

Műszaki hiba miatt szünetel a határforgalom-ellenőrzés a Tiszasziget-Gyála közúti határátkelőhelyen - írja a police.hu.

A tájékoztatás szerint a magyar-szerb határszakasz érintett átkelőhelyén 10 órától szünetel átmenetileg a határforgalom-ellenőrzés. A rendőrség azt kéri az utazóktól, hogy lehetőség szerint válasszanak másik határátkelőhelyet a hiba elhárításáig.

Műszaki hiba miatt szünetel a határforgalom-ellenőrzés a Tiszasziget-Gyála közúti határátkelőhelyen.

Információk szerint a Tiszasziget-Gyála
közúti határátkelőhelyen
ma délelőtt 10 órától szünetel
a határforgalom-ellenőrzés.
Ma augusztus 1-je, hétfő van,
A rendőrség azt kéri az utazóktól,
hogy amíg nem szűnik meg a hiba,
addig másik határátkelőhelyet válasszanak.


Esővel érkezik a melegfront

Eső, zápor több tájegységünkön is kialakulhat.

Ma reggel sokfelé ébredhettünk felhős időre, a nyugati és az északnyugati tájak kivételével többfelé esőre, záporra is számítani kell. Napközben sok felhő lesz az égen, csak kevés helyen számíthatunk hosszabb napos időszakokra. Sokfelé élénk, helyenként erős lesz a déli-délkeleti szél. Délután a legtöbb helyen 20-24 fok körül alakul a csúcshőmérséklet.
Péntek reggel is sok felhő lesz az égen, kezdetben záporok, helyenként zivatarok is kialakulhatnak. Többfelé köd képződhet. A minimum-hőmérséklet 7 és 18 fok között alakul. Délutánra azonban akár a maximum-hőmérsékleti rekord is megdőlhet. Egy szubtrópusi léghullám következtében akár a 30 fokot is elérheti a délutáni hőmérséklet.
A hét végére ismét lehűlés várható eső, zápor, esetleg zivatar kíséretében.

Esővel érkezik a melegfront

Esővel érkezik térségünkbe a melegfront.

Ma reggel sokfelé felhős idő volt.
Ma délután sokfelé eső és záporok is kialakulhatnak.
Ma október 19-e, csütörtök van.
Helyenként erős szél is lehet.
Délután a legtöbb helyen 20 fok és 24 fok között
alakul a hőmérséklet.
Péntek reggel is sok felhő lesz az égen.
Péntek október 20-a, holnap lesz.
Péntek délelőtt záporok, helyenként zivatarok is kialakulhatnak.
Többfelé köd is lehet.
Péntek délutánra akár a maximum-hőmérsékleti rekord is megdőlhet.
Egy melegfront érkezése miatt akár a 30 fokot is elérheti
a délutáni hőmérséklet.
A hét végére azonban újra lehűlés várható.
A lehűléssel záporok, zivatarok is kialakulhatnak.


Fokozott ellenőrzés - Biztonsági övet bekötni, telefonálni csak kihangosítóval

Péntektől ismét fokozott ellenőrzések várhatóak a szerbiai utakon.

A közlekedési rendőrség nemzetközi akciója szeptember 22-ig tart. 30 európai ország vesz részt benne, azok, amelyek a Roadpol, vagyis az Európai Közlekedésrendészeti Szervek Hálózatának tagjai, így Szerbia is. Az ellenőrzés során figyelik a mobiltelefonok használatát vezetés közben, valamint azt is, hogy be van-e kötve a biztonsági öv. Emellett a hatóság emberei azt is figyelik majd, hogy a gyalogátkelőkön, vagyis a zebrákon, a gyalogosok használják-e mobiltelefonjukat, vagy fülhallgatójukat az átkeléskor. Ez ugyanis nem megengedett. Az akcióval egyetemben egy megelőző projekt is indul, melynek célja, hogy legalább egy napig senki se veszítse életét közlekedési balesetben Európa-szerte. A szerb belügyminisztérium közlése szerint az elmúlt héten Szerbiában 18-an haltak meg közlekedési balesetben. Közülük 7-en 30 évnél fiatalabbak voltak.

Szigorú közúti ellenőrzés a szerbiai utakon

Péntektől újra szigorú közúti ellenőrzések várhatóak a szerbiai utakon.

Péntek szeptember 16-a, holnap lesz.
A közlekedési rendőrség szigorú
közúti ellenőrzése szeptember 22-ig tart.
A közúti ellenőrzés idején a rendőrség
szigorúan figyeli a mobiltelefonok használatát
vezetés közben.
A közúti ellenőrzés idején a rendőrség
szigorúan figyeli, hogy be van-e kötve
a biztonsági öv.
A rendőrök azt is szigorúan figyelik,
hogy a gyalogátkelőkön, vagyis a zebrákon,
a gyalogosok használják-e a mobiltelefonjukat
vagy a a fülhallgatójukat az átkeléskor.
A gyalogátkelőn a gyalogosoknak
nem szabad használniuk sem a telefonjukat,
sem a fülhallgatójukat.
A szigorú közúti ellenőrzések célja,
hogy nagyobb biztonság legyen az utakon.
A szigorú közúti ellenőrzések célja,
hogy legalább 1 napig senki se veszítse
életét közlekedési balesetben
egész Európában.
Adatok szerint az elmúlt héten Szerbiában
18-an haltak meg közlekedési balesetben.
Az elhunytak közül 7-en 30 évnél fiatalabbak voltak.


Egy percre se maradjon a gyerek egyedül az autóban!

A napokban érkezik az idei nyár második, eddigi legerősebb hőhulláma. A szakemberek arra figyelmeztetnek, hogy egy percre se hagyjuk a gyerekeket egyedül az autóban, az ugyanis rendkívül veszélyes, akár a gyermek életébe is kerülhet.

A járműben a levegő perceken belül elviselhetetlen mértékig felforrósodik. Ha a kinti hőmérséklet 24 fok Celsius, a napon parkoló járműben 10 perc alatt 38 fok Celsiusra, fél óra alatt pedig akár 50 fok Celsiusra melegszik a levegő - nyilatkozta Olivera Todorović orvos a Szerbiai RTV-nek. A szakember arra is figyelmeztet, hogy a gyerekek nagyon gyorsan kiszáradhatnak a hőségben, ezért délelőtt 10 óráig, és délután hat után vigyük csak ki őket a szabadba. Fontos, hogy ezekben az időpontokban is legyen rajtuk kalap vagy sapka, és rendszeresen fogyasszanak folyadékot.

Nem maradhat a gyerek egyedül az autóban!

1 percre se maradjon a gyerek egyedül az autóban!

A napokban érkezik az idei nyár
második legerősebb hőhulláma.
A szakemberek arra figyelmeztetnek,
hogy 1 percre se hagyjuk a gyerekeket egyedül az autóban.
Ez nagyon veszélyes lehet a gyermek életére.
A járműben a levegő nagyon rövid idő alatt
elviselhetetlen mértékig felforrósodik.
Ha a kinti hőmérséklet 24 Celsius-fok,
a napon parkoló járműben 10 perc alatt
38 Celsius-fokra melegszik a levegő.
30 perc alatt pedig akár 50 Celsius-fokra melegszik a levegő
a napon parkoló járműben.
A szakemberek arra is figyelmeztetnek,
hogy a gyerekek nagyon gyorsan kiszáradhatnak a hőségben.
Ezért délelőtt 10 óráig, és délután 6 óra után
vigyük csak ki őket a szabadba.
Fontos, hogy ezekben az időpontokban is
legyen rajtuk kalap vagy sapka.
Fontos, hogy a gyerekek is rendszeresen fogyasszanak folyadékot.
A legjobb folyadék ebben a hőségben is a tiszta víz.


Szilveszter napja van, az év utolsó napja

Általában tűzijátékkal, lármázással és pezsgőzéssel búcsúzunk az óévtől, és köszöntjük az új évet.

A katolikus egyházban ez a nap Szent Szilveszter pápa ünnepe, akinek a nevéhez fűződik az egyházi élet római megszervezése. A nap velejárója a hangoskodás, a lármázás, a durrogtatás, a fényjáték, a tűzijáték, az álarcos felvonulások, amelyeknek a legfőbb célja egykor az volt, hogy a gonosz, ártó erőket elijessze.
Éjfélkor a hiedelem szerint ki kell nyitni a ház összes ajtaját és ablakát, hogy az elmúlt esztendő távozhasson és az új bejöhessen. Ha ilyenkor lencsét eszünk, a következő év során sok pénzünk lesz, ha malachúst, az szerencsét hoz.
A hiedelem úgy tartja, hogy az új esztendő első napján tilos a szemetet kivinni a házból, mert kidobjuk vele együtt a szerencsét is. Kölcsönadni sem jó ilyenkor, mert nehezen kapjuk vissza.

Ma van az év utolsó napja

Szilveszter napja van, vagyis ma van az év utolsó napja.

Ma 2023. december 31-e, vasárnap van.
Minden évben tűzijátékkal, hangoskodással
és pezsgőzéssel búcsúzunk az évtől, és köszöntjük az új évet.
Régen az emberek úgy hitték,
hogy éjfélkor ki kell nyitni a ház összes ajtaját
és ablakát, hogy az elmúlt év távozhasson és az új bejöhessen.
Régen úgy hitték, ha az év utolsó napján lencsét eszünk,
a következő évben sok pénzünk lesz,
ha malachúst eszünk, akkor az szerencsét hoz.
Az emberek régebben úgy hitték,
hogy az új év első napján tilos a szemetet kivinni a házból,
mert kidobjuk vele együtt a szerencsét is.
Kölcsönadni sem jó ilyenkor, mert nehezen kapjuk vissza.
A katolikus egyházban a mai nap Szent Szilveszter pápa ünnepe.


Magyarországi lány lett Európa legjobb ápolónője

Pál Blanka a bordeaux-i WorldSkills Competition világversenyen képviselte Magyarországot.

A nem mindennapi verseny négy napig tartott. Ez a négy nap alatt négy berendezett helyszínen kellett 16 szakmai feladatot teljesíteniük az ápolóknak. Nehezítő körülmény volt, hogy a a betegeket imitáló színészekkel folyamatosan angolul kellett kommunikálni.
A magyarországi Pál Blanka a Health and Social Care, azaz az Egészség és szociális ellátás nevű versenyszámban a résztvevő európai országok közül az első, összesített listán ötödik helyezést ért el. Kiválósági érmet is szerzett.
A fiatal ápoló a Szegedi Tudományegyetem Kossuth Zsuzsanna Technikum és Szakképző Iskolájában szerzett Gyakorló ápoló végzettséget 2020-ban. Jelenleg Általános ápoló képzésre jár.

Pál Blanka lett Európa legjobb ápolónője.

Blanka 1 világversenyen képviselte Magyarországot.
A verseny 4 napig tartott.
A 4 nap alatt 4 berendezett helyszínen kellett
16 szakmai feladatot teljesíteniük az ápolóknak.
A versenyen színészek játszották el a betegeket.
Az ápolóknak nehezített feladat volt,
hogy végig angolul kellett beszélniük a versenyen.
A magyarországi Pál Blanka az európai országok közül
az első helyezett lett.
Kiválósági érmet is szerzett.
A fiatal ápolónő a Szegedi Tudományegyetemen
szerzett Gyakorló ápoló végzettséget 2020-ban.
Pál Blanka jelenleg Általános ápoló képzésre jár.
Gratulálunk a fiatal ápolónak!


Zápor, zivatar, jégeső is előfordulhat

Ma meleg, de változékony időjárásban lesz részünk.

A Köztársasági Hidrometeorológiai Intézet jelentése szerint ma a legtöbb helyen számíthatunk záporra, zivatarra. Néhol erős szél és jégeső is előfordulhat - figyelmeztetnek az illetékesek. Emiatt Szerbia nyugati és déli részein narancssárga riasztás van érvényben, míg az ország többi részén sárga. A hőmérséklet 25 és 31 fok között alakul.
A következő napokban is folytatódik a meleg, de szeszélyes időjárás térségünkben. Szerdán 30 fok fölé is kúszhat a hőmérő higanyszála, a legmelegebb órákban akár 34 fokot is mérhetünk. Délután kissé beborulhat az ég, rövid ideig tartó záporok, zivatarok is előfordulhatnak. Csütörtöktől egészen a hét végéig hasonló időjárásra számíthatunk.

Zápor, zivatar, jégeső is előfordulhat

Ma meleg, de változékony időjárásra számíthatunk térségünkben.

Ma május 24-e, kedd van.
Ma a legtöbb helyen számíthatunk záporra, zivatarra.
Egyes helyeken ma erős szél
és jégeső is előfordulhat.
Ma délután 25 fok és 31 fok között
alakul a hőmérséklet.
A következő napokban is folytatódik
a meleg, de változékony időjárás térségünkben.
Szerdán 30 fok fölött lesz a hőmérséklet.
Szerdán a legmelegebb órákban
akár 34 fokot is mérhetünk.
Szerda délután beborulhat az ég
és kevés csapadékra is lehet számítani.
Csapadék ugyanaz, mint az eső.
Szerda május 25-e, holnap lesz.
Csütörtöktől egészen a hét végéig
változékony időjárás marad térségünkben.


Mikor lesz újra napsütés?

Hétfőn túlnyomórészt felhős idő lesz, de csapadék nem valószínű, vagy csak kevés mennyiségben fordulhat elő Észak-Vajdaságban. Legfeljebb csak rövid időszakokra bújhat elő a nap. A csúcshőmérséklet 5-6 fok körül alakul.
Hasonló idő lesz kedden is, gyenge eső előfordulhat, főként a tartomány déli részén, kora délután legfeljebb 4-5 fok várható.
Csütörtöktől már több napsütésben lehet részünk, ennek ellenére a levegő nem melegszik fel, sőt, a maximumok 3-4 fok körül alakulnak majd.

Mikor lesz újra napsütés?

A következő napokban is marad a felhős időjárás térségünkben.

Ma is felhős időjárás lesz,
de csapadék nem várható.
Ma március 7-e, hétfő van.
Csapadék ugyanaz, mint az eső.
Ma csak rövid időre bújhat elő a nap.
Ma a délutáni hőmérséklet 6 fok körül alakul.
Hasonló időjárás lesz kedden is.
Kedden gyenge eső is előfordulhat.
Kedd délután 5 fokos hőmérséklet várható.
Kedd március 8-a, holnap lesz.
Csütörtöktől számíthatunk több napsütésre,
de a levegő még nem melegszik fel.
Csütörtök délután csak 4 fokos
hőmérsékletet mérhetünk térségünkben.


Idén is csak álom marad a fehér karácsony

Szenteste napján a csúcsértékek akár a 15 fokot is elérhetik.

Idén sem lesz fehér a karácsony térségünkben. A hétvégén és a jövő hét elején is egymást érik majd a nyugatról érkező melegfrontok, így egyre biztosabb, hogy nem borítja összefüggő hótakaró a felszínt. Erősen szeles, enyhe napok jönnek péntektől, szenteste napján a csúcsértékek akár a 15 fokot is elérhetik.
Éjszakánként sem kell erős fagyokra számítani, a leghidegebb órákban is legfeljebb 2 fokig csökken a hőmérséklet. Sok napsütéssel, tavaszias időben telnek majd az ünnepek.

Idén sem lesz fehér karácsony

Idén sem várható, hogy havazni fog karácsonykor.

Szenteste napján a hőmérséklet akár a 15 fokot is elérheti.
Szenteste napja december 24-e, vasárnap lesz.
Ez azt jelenti, hogy idén sem lesz fehér karácsony térségünkben.
Karácsony napján is melegfront várható vidékünkön.
Karácsony napja december 25-e, hétfő lesz.
Péntektől erősen szeles, enyhe napok érkeznek.
Péntek december 22-e, holnap lesz.
Éjszakánként sem kell erős fagyokra számítani.
A leghidegebb órákban is 2 fokig csökken a hőmérséklet éjszakánként.
Sok napsütéssel, tavaszias időben múlnak majd az ünnepek.


Döntőbe jutott Szerbia az Eurovízión - VIDEÓ

Luka Ivanović, művésznevén Luke Black bejutott az Eurovíziós dalfesztivál döntőjébe Liverpoolban.

Az első elődöntőt, amelyben Szerbia versenyzője harmadikként lépett színpadra, kedden tartották.
Luke Black Samo mi se spava című dalát a közönség nagy ovációval fogadta.
A szerbiai előadó mellett bejutott a döntőbe Horvátország, Moldova, Svájc, Finnország, Csehország, Izrael, Portugália, Svédország és Norvégia versenyzője is.
A dalverseny második elődöntőjét tíz előadó részvételével csütörtökön bonyolítják le, a döntő pedig szombaton, május 13-án lesz.

Döntőbe jutott Szerbia az Eurovízión

Luka Ivanović, művésznevén Luke Black bejutott az Eurovíziós dalfesztivál döntőjébe.

Az Eurovíziós dalfesztivált idén Liverpoolban tartják meg.
Liverpool 1 nagyváros Angliában.
Az első elődöntőt kedd este szervezték meg.
Kedd május 9-e, tegnap volt.
A keddi elődöntőn a szerbiai énekes
harmadikként lépett színpadra.
Luke Black Samo mi se spava című dalát
a közönség nagy szurkolással és tapssal fogadta.
A szerbiai énekes mellett bejutott a döntőbe
Horvátország, Moldova, Svájc, Finnország,
Csehország, Izrael, Portugália, Svédország
és Norvégia versenyzője is.
Az Eurovíziós dalfesztivál második elődöntőjét
csütörtökön szervezik meg.
Csütörtök május 11-e, holnap lesz.
A második elődöntőn 10 előadó lép majd fel.
A dalfesztivál döntője május 13-án, szombaton lesz.


Teya Dora döntős Malmőben

Kedd este tartották az Eurovíziós Dalfesztivál első elődöntőjét Svédország harmadik legnépesebb városában.

Az elődöntőben 15 dal mutatkozott be, amelyek közül csak 10 jutott a szombati fináléba. A Szerbiát képviselő Teya Dora is tegnap mutatkozott be a versenyen a Ramonda című dalával.
Szavazni azokból az országokból tudtak a nézők, amelyek dalai tegnap versenyeztek a döntőbe jutásért. A voksolást követően elsőként hirdették ki Teya Dora továbbjutását a fináléba. Szerbia mellett Portugália, Szlovénia, Ukrajna, Litvánia, Finnország, Ciprus, Horvátország, Írország, Luxemburg képviselője jutott be a szombat esti döntőbe.

Teya Dora döntős lett az Eurovíziós Dalfesztiválon

Kedd este tartották az Eurovíziós Dalfesztivál első elődöntőjét.

Kedd május 7-e, tegnap volt.
Az Eurovíziós Dalfesztivált idén Svédország
harmadik legnagyobb városában, Malmőben szervezték meg.
Az elődöntőben 15 dal mutatkozott be tegnap este.
A szombati döntőbe csak 10 dal jutott tovább.
A Szerbiát képviselő Teya Dora is tegnap mutatkozott be a versenyen.
Teya Dora a Ramonda című dalával lépett fel a dalfesztiválon.
Szavazni azokból az országokból tudtak a nézők,
amelyek dalai tegnap versenyeztek a döntőbe jutásért.
Szerbia mellett Portugália, Szlovénia, Ukrajna, Litvánia,
Finnország, Ciprus, Horvátország, Írország,
Luxemburg énekese jutott be a szombat esti döntőbe.
Az Eurovíziós Dalfesztivál szombati döntője május 11-én lesz.


Nappal 10 fok feletti hőmérséklet is lehet

Borús, felhős időjárásra számíthatunk a következő napokban térségünkben - tájékoztat a Köztársasági Hidrometeorológiai Intézet.

Ennek ellenére a nappali hőmérsékletek tíz fok felett alakulnak. Csütörtökön a legalacsonyabb hőmérséklet -2 és 8, míg a legmagasabb 11 és 16 fok között alakul. Péntekre csak néhány fokot hűl le a levegő, de már több helyen számíthatunk csapadékra. A hétvége sem hoz drasztikusabb változást időjárásunkban.

A következő napokban borús, felhős időjárásra számíthatunk térségünkben.

Felhős időjárás lesz, de a nappali hőmérséklet
10 fok felett alakul a következő napokban.
Csütörtökön a legalacsonyabb hőmérséklet
-2 fok és 8 fok között alakul.
Csütörtökön a legmagasabb hőmérséklet
11 fok és 16 fok között várható.
Csütörtök december 2-a, holnap lesz.
Péntekre csak pár fokot hűl le a levegő.
Pénteken már több helyen alakulhat ki csapadék.
A csapadék ugyanaz, mint az eső.
Hétvégén is marad a felhős időjárás.
A hétvége szombat és vasárnap.


Mindkét lakás szerencsés nyertese vajdasági

Palánkán és Pancsován befizetett számla volt a nyerő a Vedd el a számlát és nyerj! játék mostani körének utolsó sorsolásán.

A háromszobás belgrádi lakás nyertese Erža Matuš lett, még a négyszobás szerb fővárosi ingatlan boldog tulajdonosa Veran Bakračević lett. Ezúttal több mint 104 millió számla közül húzták ki a nyerteseket. A műsorban elhangzott, a játék az elmúlt 5 húzással nem ért véget, továbbra is lehet számlákat szkennelni, amelyek majd a második fordulóban játszanak. A sorsolások további időpontjait később teszik közzé.

Vajdasági lakosok nyerték meg a belgrádi lakásokat

Tegnap tartották meg a Vedd el a számlát és nyerj! nyereményjáték mostani körének utolsó sorsolását.

Tegnap február 25-e, szombat volt.
Tegnap is 2 belgrádi lakást sorsoltak ki.
Mind a 2 belgrádi lakást vajdasági lakos nyerte meg.
Palánkán és Pancsován befizetett számla volt a nyerő.
A 3 szobás belgrádi lakás nyertese Erža Matuš lett.
A 4 szobás belgrádi lakás nyertese pedig
Veran Bakračević lett.
A tegnapi sorsoláson 104 millió számla közül
húzták ki a nyerteseket.
A tegnapi műsorban elmondták,
a játék az elmúlt 5 húzással nem ért véget.
Továbbra is lehet küldeni a számlákat
a mobilos alkalmazáson keresztül.
Ezek a számlák majd a második körben játszanak.
A sorsolások további időpontjait később fogják kihirdetni.


Kukoricalisztet hív vissza a Lidl

A Lidl emelkedett aflatoxin-szint miatt visszavonta a piacról az egyik kukoricalisztjét.

A DPS Klas Group által gyártott fehér kukoricalisztet 500g-os csomagolásban vonta ki a forgalomból, mivel mikotoxinokat, pontosabban aflatoxint mutattak ki benne, amelynek hosszan tartó fogyasztása káros lehet. A 2024.04.01-i lejárati dátumú terméket a vásárlók Szerbia egész területén visszavihetik, és azt nyugta nélkül is visszaveszik. A cég közölte, az értesítés nem vonatkozik a gyártó DPS Klas Group egyéb termékeire, amelyeket a Lidl Szerbiában árul, valamint más gyártók termékeire.

Kukoricalisztet vihetnek vissza a vásárlók a Lidlbe

A vásárlók számla nélkül is visszavihetik a kukoricalisztet a Lidlbe.

Káros anyagokat tartalmaz a
DPS Klas Group által gyártott
fehér kukoricaliszt 500g-os csomagolásban.
Ennek a lisztnek a hosszan tartó fogyasztása
káros lehet az emberek egészségére.
Ez miatt a Lidl ezt a fajta lisztet többet nem árulja.
A 2024.04.01-i lejárati dátumú terméket
a vásárlók Szerbia egész területén visszavihetik.
A liszt visszavételekor a vásárló visszakapja a pénzt is.
A Lidl értesíti a vásárlókat, hogy
más fajta lisztekre nem vonatkozik a visszavétel.


Húsvét előtt a piacon

Bőséges kínálattal várják a vásárlókat a szabadkai tejpiacon. Javában zajlik a készülődés a húsvéti ünnepekre, az árusok pedig folyamatosan bővülő, friss árut kínálnak. Sonka, tojás, torma, barka - ezekre van a legnagyobb kereslet az ünnepek előtt.

A szabadkai Takács Ilona már nagyban készül az ünnepekre. Éppen a húsvéti dekorációkhoz vásárolt alapanyagokat. Azt is elárulta, hogy milyen hagyományos ételek fognak kerülni az ünnepi asztalra: „Legelőször is sonka, kolbász, tojás, torma, utána díszítésnek a barka és oda is a festett tojás felakasztva.”
A húsvéti ünnepek alatt a hústermékek közül a sonkáé a főszerep. Bálint Krisztina elmondta, főleg a hátsó sonkára van legnagyobb igény a vásárlók körében: „Van, aki csülköt visz. Vannak az első sonkák, hátsó sonkák, lángolt kolbász. A kolbász 650, az első sonka csonttal 700, a hátsó sonka csont nélkül 900 dinár. A csülök pedig 650 dinár.”
A színes tojások és más húsvéti dekorációk mellett barkaágakat is lehet vásárolni. Bakos András 50 és 100 dináros áron árulja csomónként. Szerinte a virágvasárnapot megelőző napokban lesz rá a legnagyobb kereslet: „Most még elég gyengén viszik. Majd jövő héten talán többet vesznek, ahogy jön a virágvasárnap.”
A húsvéti menü további kihagyhatatlan étele a tojás, ami 13-tól 18 dináros áron vásárolható, mérettől függően. A piacon nagy választékban megtalálható a torma is, amit 200-350 dináros áron árulnak. Ezek mellett friss zöldségekkel és gyümölcsökkel is várják a vásárlókat.

Húsvét előtt a piacon

Sok különböző termékkel várják a vásárlókat a szabadkai tejpiacon.

Az árusok folyamatosan készülnek
a húsvéti ünnepekre.
Ezért egyre több és frissebb árut kínálnak.
A húsvéti ünnepek előtt
a legnagyobb érdeklődés a sonka,
a tojás, a torma és a barka iránt van.
A húsvéti ünnepekre a hústermékek közül
a legtöbb helyen sonka kerül az asztalokra.
Bálint Krisztina árus elmondta,
főleg a hátsó sonkára van a legnagyobb kereslet.
Az eladó azt is elmondta,
hogy a kolbász 650 dinárba kerül,
az első sonka csonttal 700 dinárba,
a hátsó sonka csont nélkül 900 dinárba,
a csülök pedig 650 dinárba kerül.
A színes tojások és más húsvéti díszek mellett
barkaágakat is lehet vásárolni
a szabadkai tejpiacon.
Bakos Andrea 50 és 100 dináros áron
árulja a barkát csomónként.
A húsvéti ételek közül kihagyhatatlan a tojás.
Mérettől függően 13 dinártól
18 dináros áron vásárolható a tojás
a szabadkai tejpiacon.
Tormát is lehet vásárolni a piacon,
amit 200 dinártól 350 dináros áron árulnak.
A szabadkai tejpiacon friss zöldségekkel
és gyümölcsökkel is várják a vásárlókat.


Jön a jó idő

Kisebb felmelegedés kezdődik a jövő hét elején térségünkben - tájékoztat a Köztársasági Hidrometeorológiai Intézet.

Bár továbbra is mínuszok lesznek az éjszakai órákban, napközben már 10 fok fölé is felkúszhat a hőmérő higanyszála. Hétfőn napközben 13 fokot is mérhetünk. Kedden többfelé csapadékosra fordulhat az időjárás, azonban a maximális nappali értékek 12 és 17 fok között alakulnak.

Jön a jó idő

Mától kisebb felmelegedés kezdődik térségünkben.

Ma március 14-e, hétfő van.
Az éjszakai órákban továbbra is
mínuszok lesznek.
Napközben azonban már 10 fok fölé is
emelkedhet a hőmérséklet.
Hétfő délután 13 fokot mérhetünk.
Kedden több helyen előfordulhat csapadék.
Csapadék ugyanaz, mint az eső.
Kedd délután 12 fok és 17 fok között lesz a hőmérséklet.


A napsütés még várat magára

Nem változik jelentősen az időjárás az előző napokhoz képest ma és holnap. Marad az átlag alatti hőmérséklet, és szükségünk lehet az esernyőkre is.

A felhős, borongós időben sokfelé várható eső, napközben 8 fok valószínű. A légmozgás általában gyenge, mérsékelt lesz, legfeljebb néhol lehet élénk. Holnap gyakran takarhatják felhők a napot, eleinte helyenként, napközben elszórtan alakulhat ki kisebb eső, zápor.
A reggeli 0 és 5, a legmagasabb nappali hőmérséklet pedig 9 és 13 fok között alakul. Húsvéthétfő reggelén helyenként párás, ködös lehet a levegő. Néhány órás napsütésre szinte mindenhol számíthatunk, de elvétve kisebb eső, zápor még előfordul. A hajnali fagy még nem szűnik meg teljesen, viszont délután a maximumok már 11 és 15 fok között alakulnak.

Marad a hűvös, felhős időjárás

Nem változik az időjárás az előző napokhoz képest.

Ma és holnap is hűvös, felhős idő várható térségünkben.
Ma április 8-a, szombat van.
Holnap április 9-e lesz.
A húsvéti ünnepek idején is szükség lesz az esernyőkre.
Ma és holnap is számíthatunk csapadékra.
Csapadék ugyanaz, mint az eső.
Ma délután 8 fokos hőmérséklet várható.
Holnap is bárhol kialakulhat kisebb eső, zápor.
Holnap reggel 0 fok és 5 fok között alakul a hőmérséklet.
Holnap délután maximum 13 fokig melegszik a hőmérséklet.
Húsvéthétfő reggelén helyenként
párás, ködös lehet a levegő.
Húsvéthétfő április 10-én lesz.
Húsvéthétfőn pár órás napsütésre is számíthatunk,
de kisebb eső még aznap is előfordulhat.
A hajnali fagyok még nem szűnnek meg teljesen.
Húsvéthétfő délután 11 fok és 15 fok között alakul a hőmérséklet.


Nem tágít az eső

A borús idő kedden és szerdán is kitart.

Ma számíthatunk a hét legfrissebb napjára, hiszen a csúcshőmérséklet nem haladja meg a 24 fokot. Változóan felhős, felhős időre számíthatunk a hét első napján. Csapadék bármikor kialakulhat a térségben. A borús idő kedden és szerdán is kitart, a levegő azonban folyamatosan melegszik. Holnap 27, szerdán 29 fokot mérhetünk a legmelegebb órákban.
Magyarországon mára citromsárga veszélyjelzést adtak ki zivatar veszélye miatt. Többfelé várható eső, zápor, helyenként zivatar, amelyeket felhőszakadás is kísérhet – közölte a magyar Országos Meteorológiai Szolgálat.

Marad az esős idő

A felhős, esős időjárás kedden és szerdán is kitart.

A héten ma lesz a legfrissebb idő,
a hőmérséklet nem haladja meg a 24 fokot.
Ma is felhős lesz az ég,
csapadék bármikor előfordulhat.
Csapadék ugyanaz, mint az eső.
Ma augusztus 22-e, hétfő van.
Az esős időjárás kedden és szerdán is kitart.
A levegő folyamatosan melegedni fog a napokban.
Holnap már 27 fok várható.
Holnap augusztus 23-a, kedd lesz.
Szerdán már 29 fokot mérhetünk
a délutáni órákban.
Magyarországon mára citromsárga riasztást
adtak ki a zivatarok veszélye miatt.
Magyarországon ma többfelé
várható eső, zápor, helyenként zivatar is.


Elültették az újszülöttek fáját Horgoson

A 2021-ben született babáknak ültettek fát Horgoson. A kőrisfára 11 tavaly született gyermek nevével ellátott díszes cédulát helyeztek el.

A helyi Molnár család az elmúlt évben is részt vett az eseményen, akkor kislányuk neve, most pedig öthónapos kisfiuk neve került fel a frissen ültetett fára.
Molnár Herceg Alexandra és Molnár Szabolcs: „Mi már tavaly is részt vettünk a kislányommal, egy év korkülönbség van köztük és tavaly is részt vettünk a faültetésen. Szerintem ez szép emlék nekik, ha utána ránéznek a fára.”
Az esemény tavaly került először megszervezésre a Juvenior Polgárok Egyesülete által. Akkor több mint 20 család vett részt a kezdeményezésben, amit a Föld napja alkalmából indítottak el.
Sós Nóra, elnök, Juvenior Polgárok Egyesülete, Horgos: „A Föld napja az apropója annak, hogy mi kis fát ültetünk Horgos központjában. Ezeket a fákat a családok tiszteletére, az újszülöttek tiszteletére ültetjük, és ők is jelen vannak az eseményen. Azt hiszem, hogy fontos, hogy már őket is ráneveljük a környezettudatosságra.”
Az esemény végén a kisgyermekes családok megismerkedhettek a Ringató ölbeli foglalkozásaival, valamint különféle hangszerekkel.

A 2021-ben született babáknak ültettek fát tegnap Horgoson.

Tegnap április 22-e, péntek volt.
A kőrisfára 11 tavaly született
gyermek nevével ráírt díszes cédulát helyeztek el.
Az újszülöttek neveivel ellátott fákat
Horgos központjában ültették el.
A horgosi Molnár család a múlt évben is
részt vett az eseményen.
Akkor kislányuk neve került fel a fára.
Most a Molnár család 5 hónapos
kisfiuk neve került fel a frissen ültetett fára.
Az eseményt először 2021-ben szervezték meg.
A Juvenior Polgárok Egyesülete
szervezi meg a horgosi újszülöttek számára
a faültetési akciót.
2021-ben több mint 20 család vett részt az eseményen.
Minden évben a Föld napja alkalmából
szervezik meg az újszülöttek számára
a faültetési akciót.
A Föld napja minden évben április 22-én van.
Sós Nóra az esemény főszervezője elmondta,
a fákat a családok tiszteletére
és a Föld napja alkalmából ültetik.
Sós Nóra szerint fontos,
hogy a családok is környezettudatosan éljenek.
Fák ültetésével védjük a környezetünket.
Az esemény végén a kisgyermekes családok
megismerkedhettek a Ringató ölbeli
foglalkozásaival és különféle hangszerekkel.


Vasárnap GastroFest Óbecsén!

Vasárnap immár hatodik alkalommal szervezik meg Óbecsén a GastroFest gasztronómiai rendezvényt, amelyre 10 és 22 óra között várják a látogatókat az Erdőtelepítők Parkjában.

A kirakodóvásár, a vasárnapi ebédkínálat, a remek zenei programok és a Mosolysziget gyerekprogramok mellett ezúttal olyan kézműves foglalkozások is lesznek, amelyeken a grill-, a pizza- és a halételek készítésének a rejtelmeibe avatják be a szakértők az érdeklődőket.
Jovanović Dániel, szervező, GastroFest, Óbecse: „Amit kiemelnék, az a jótékonysági Fine-dining zóna, ahova Magyarországról érkezik a SVÉT háromtagú csapata. Három fogásos ételt fognak elkészíteni, amit majd a résztvevők meg tudnak kóstolni a rendezvényen. Minden egyes eladott étel, amit ott vásárolnak meg a Fine-dining zónában, jótékonysági célra lesz fordítva, a teljes bevételt a Lurkóházak javára fogjuk gyűjteni. A harmadik újdonság, ami az egyik legattraktívabb, az a hőlégballon. A fesztivál szomszédságában egy hőlégballon fog állni, ahol a résztvevők akár 20-30 méter magasra föl tudnak repülni és madártávlatból is meg tudják nézni a fesztivált, vagy akár egész Óbecsét megtekinthetik.”

Vasárnap GastroFest Óbecsén

Vasárnap 6. alkalommal szervezik meg a GastroFestet Óbecsén.

Vasárnap október 8-a lesz.
Vasárnap délelőtt 10 órától este 10 óráig tart a rendezvény.
Az óbecsei Erdőtelepítők Parkjában lesz megtartva a GastroFest.
Kirakodóvásár, vasárnapi ebédkínálat, zenei programok,
Mosolysziget gyerekprogramok is várják a látogatókat
a GastroFesten.
Olyan kézműves foglalkozások is lesznek,
ahol a grill-, a pizza- és a halételek készítését mutatják be
és magyarázzák el a szakértők az érdeklődőknek.
Ételkóstolás is lesz a rendezvényen.
Minden egyes eladott étel, amit ott vásárolnak
jótékonysági célra lesz fordítva.
A teljes bevételt a Lurkóházak fogják megkapni.
A Lurkóházakban szegény sorsú gyerekekkel foglalkoznak.
Idén újdonság lesz a hőlégballonozás is.
A résztvevők akár 20-30 méter magasra föl tudnak repülni.
Így meg tudják nézni a fesztivált,
vagy akár egész Óbecsét megtekinthetik.


Ünnepi műsor, értékes ajándékok a nézőknek

10 éves a Közügyek. A Pannon Televízió hírháttérműsorának jubileumi adásában az érdekes beszélgetések és az elmúlt 10 évre való visszaemlékezés mellett a nézőinkről sem feledkeztünk meg, értékes ajándékokkal jutalmaztuk meg őket.

A nézőinknek a Közügyek Facebook oldalán feltett kérdésre kellett jól válaszolniuk. A 316 helyes válaszadó közül a nyerteseket szombati jubileumi élő műsorunkban vendégeink, műsorvezetőink sorsolták ki.
A Hungarikum Központ ajándékcsomagját Tóth Kornél kapta. Csáki Beáta egy ötezer dináros vásárlási utalvánnyal lett gazdagabb. A szabadkai Magnotron Promet által felajánlott Candy Caf porszívó új tulajdonosa pedig Bicskei Erika.
Gratulálunk a nyerteseknek!

Ünnepi műsor és értékes ajándékok a nézőknek

Tegnap ünnepelte 10 éves születésnapját a Közügyek című műsor.

Tegnap január 29-e, szombat volt.
A Pannon Televízió Közügyek című műsorában
tegnap érdekes beszélgetésekkel
és a 10 évre való visszaemlékezésekkel ünnepeltek.
A nézők között értékes ajándékokat sorsoltak ki
tegnap a Közügyek műsorában.
A nézőknek a Közügyek Facebook-oldalán
feltett kérdésekre kellett jól válaszolniuk.
A feltett kérdésekre összesen
316 néző válaszolt helyesen.
Az ünnepi műsorban a vendégek
és a műsorvezetők sorsolták ki
a szerencsés nyerteseket.
A Hungarikum Központ ajándékcsomagját Tóth Kornél kapta.
Csáki Beáta egy 5 ezer dináros
vásárlási utalványt nyert.
A szabadkai Magnotron Promet által felajánlott
Candy Caf porszívó új tulajdonosa Bicskei Erika lett.
Gratulálunk a nyerteseknek!


Villámlás, erős szél, zápor

Vajdaságban sárga, Szerbia többi részén narancssárga riasztás van érvényben - záporokkal, zivatarokkal búcsúzik a hét.

A szerbiai Köztársasági Hidrometeorológiai Intézet jelentése szerint északnyugat felől fokozatosan megnövekszik a felhőzet, a délelőtt folyamán főként Vajdaságban, majd délután és az esti órákban a Szerbia déli részére is megérkezik a csapadék. Kiadós esőre a nyugati és középső tájakon kell számítani, itt a jégeső sem kizárt. Ezeken a területeken, akár 20-40 liter eső is eshet négyzetméterenként. Orkán erejű szélre is figyelmeztetnek a meteorológusok. A legmagasabb nappali hőmérséklet Vajdaságban 29, míg Szerbia déli részein 35 fok körül alakul.

Villámlás, erős szél és zápor érkezik

Vajdaságban sárga riasztás, Szerbia többi részén narancssárga riasztás van érvényben.

Ez azt jelenti, hogy viharos időjárás érkezik.
A vihar záporokkal, zivatarokkal és villámlással érkezik.
Az időjárás-előrejelzések szerint
már ma délelőtt egyre több felhő lesz az égen.
Délután és az esti órákban érkezik meg a csapadék térségünkbe.
Csapadék ugyanaz, mint az eső.
Egyes helyeken jégeső is eshet.
Egyes helyeken nagyobb mennyiségű esőre kell számítani.
Nagyon erős széllökésekre figyelmeztetnek.
Ma a legmagasabb nappali hőmérséklet Vajdaságban
29 fok lesz, míg Szerbia déli részein 35 fok körül alakul.


Hosszabb nyitvatartás a Királyhalom-Ásotthalom határátkelőhelyen

Júliusban és augusztusban hétvégente meghosszabbított nyitvatartással működik a Királyhalom-Ásotthalom közúti határátkelőhely - közölte a magyar rendőrség.

Július 1-je és augusztus 31-e között az utazók péntekenként, szombatonként és vasárnaponként 7 óra és 22 óra között vehetik igénybe a közúti határátkelőhelyet. Az illetékesek célja, hogy csökkentsék a többi, szerb-magyar határszakaszon működő átkelő terheltségét.

Hosszabb nyitvatartás a Királyhalom-Ásotthalom határon

Hosszabb nyitvatartás lesz júliusban és augusztusban hétvégente a Királyhalom-Ásotthalom határátkelőhelyen.

Július 1-je és augusztus 31-e között
az utazók minden pénteken, szombaton
és vasárnap reggel 7 órától este 10 óráig
használhatják a Királyhalom-Ásotthalom
közúti határátkelőhelyet.
Ezt a magyar rendőrség jelentette be.
A hosszabb nyitvatartás azért lesz
ezen a közúti határátkelőn,
hogy így a többi szerb-magyar határon
kevesebb legyen a várakozás.


Ma lesz a Föld órája

Az akció az ausztrál Világ Természetvédelmi Alap kezdeményezésére indult 2007-ben. Akkor Sydney-ben kapcsolták le a fényeket egy órára, hogy ezzel hívják fel a figyelmet a klímaváltozás hatásaira.

Azóta minden márciusban egy órára kialszik a díszvilágítás a világ legtöbb nagyvárosában.
A Föld órája ma este 8:30 és 9:30 között lesz. Az akcióhoz idén kilencedik alkalommal csatlakozik a topolyai Arcus Környezetvédő Egyesület is. Arra kérnek mindenkit, hogy gondoljunk környezetünkre és a természetre, ezért egy órára oltsuk le a felesleges világítást, illetve kapcsoljunk ki otthonunkban minden elektronikus berendezést.

Ma lesz a Föld órája

Ma, március 27-én tartják meg a Föld óráját.

A Föld órája ma este 8:30 és 9:30 között lesz.
Ebben az 1 órában kialszik a díszvilágítás
a világ legtöbb nagyvárosában.
Ezt az akciót 2007-ben indította el
az ausztrál Világ Természetvédelmi Alapja.
Ausztrália 1 ország és kontinens.
A Föld óráján azért kapcsolják ki
a díszvilágításokat, hogy ezzel is
felhívják az emberek figyelmét
a környezetvédelemre.
Ehhez az akcióhoz idén 9. alkalommal
csatlakozik a topolyai Arcus Környezetvédő Egyesület is.
Arra kérnek mindenkit,
hogy gondoljunk a környezetünkre és a természetre.
Ezért 1 órára oltsuk le ma este
a felesleges világítást
és kapcsoljunk ki otthonunkban
minden elektronikus berendezést!
Elektromos berendezés például
a televízió, a rádió, a számítógép.


Napsütéstől jégesőig szinte minden

Záporokkal tarkított, de még meleg idő várható az elkövetkező napokban térségünkben.

Csütörtökön napközben a fátyol- és gomolyfelhős idő mellett egyre több helyen alakulhatnak ki záporok, zivatarok.
Néhol felhőszakadással, jégesővel, viharos széllökésekkel kísért zivatarokra kell számítani. Délután a hőmérő higanyszála a 30 fokot is megközelítheti.
Pénteken eleinte több helyen kisüthet a nap, majd erősen felhős, borongós idő várható. Napközben szórványosan fordulhat elő eső, zápor.
A csúcshőmérséklet 17 és 25 fok között alakul holnap.
A hétvégén is változékony, valamivel hűvösebb időre lehet számítani.

Változékony időjárás a következő napokban

Csapadékos, de még meleg időjárás várható a következő napokban térségünkben.

A csapadék ugyanaz, mint az eső.
Ma délután egyre több helyen alakulhat ki
zápor vagy zivatar.
Ma szeptember 15-e, csütörtök van.
Egyes helyeken felhőszakadás, jégeső
és viharos szél is előfordulhat.
Ma délután még 30 fokos hőmérsékletre
lehet számítani.
Pénteken eleinte több helyen kisüthet a nap.
Péntek délutánra beborul az ég,
és eső is várható.
Péntek délután 17 fok és 25 fok között
alakul a hőmérséklet.
Péntek szeptember 16-a, holnap lesz.
A hétvégén is változékony,
hűvösebb időjárásra lehet számítani.
Hétvége szombat és vasárnap.